
        Kto by nechcel žiť kľudný život? Len si to predstavte. Žiadna nervozita, žiadny nepokoj, žiadne hádky, žiadne zdravotné problémy spôsobené stresom, žiadne starosti o to, čo by bolo keby... 


        Nič. Len kľud a pohoda a to za každých okolností. Možno si kladiete otázku, ako sa v dnešnej dobe dá žiť bez stresu a predpokladáte, že je to možné dosiahnuť iba užívaním antidepresív. V knihe 3 kroky k pokojnému životu sa dozviete, že na každú situáciu sa dá reagovať podľa vzorca, ktorý dodá človeku kľud. Tento vzorec pozostáva z troch jednoduchých krokov, ktoré sú dopodrobna opísané v tejto knihe.

PREDHOVOR

Kniha, ktorú držíte v rukách, je o téme, ktorá je môjmu srdcu veľmi blízka. O pokoji. Je v mojom živote tak veľmi dôležitý, že je jednou z mojich základných životných hodnôt. Verím, že keď je človek v pokoji, dokáže oveľa lepšie spracovať nepriaznivú situáciu a otočiť ju vo svoj prospech. Ľudia túto nepriaznivú situáciu často opisujú ako problém.

Navyše ak človek cíti pokoj, vyvaruje sa chorobám, pretože ako isto viete, väčšina chorôb pochádza zo stresu.

Jednoducho pokoj prináša do života človeka oveľa väčšiu efektivitu ako stres, nepokoj a strach. Verte mi, viem o čom hovorím.

Dlhé roky sa mi nedarilo dosiahnuť svoje ciele. Či už sa jednalo o ciele osobné, finančné alebo pracovné nedarilo sa mi a permanentne som bol v strese. Istú dobu som bol v tak veľkom strese, že som z 99kg schudol behom jedného mesiaca na 86kg. Niektorí z vás si asi vedia predstaviť, že ak stres urobí človeku na fyzickej báze takéto niečo, tak psychikou človeka to otrasie mnohonásobne viac. Najviac ma samozrejme trápila finančná situácia, od ktorej sa odvíjalo všetko ostatné. Rúcali sa mi vzťahy okolo mňa, rúcal sa mi biznis, rúcalo sa mi zdravie. Robil som si tak veľké starosti o to, či zo mňa nebude bezdomovec, až som nedokázal ani pohnúť prstom.

V jeden pekný deň, keď som bol totálne na dne, mi niečo v mojej hlave zakričalo STOP. Rýchlo som sa prebral z veľkej depresie a uvedomil som si, že ak budem aj nadalej žiť svoj život ako doteraz, povedie to do hrobu. Vedel som, že prvé, čo musím spraviť, je ukludniť sa. Nevedel som však ako. Myseľ chcela kľud, ale v tele som mal neustále tak veľké stresové vibrácie, že som nevedel zastaviť veľmi nepríjemný pocit v žalúdku.

V zápale tohoto nepríjemného pocitu som si uvedomil, že musím rozmýšľať konštruktívne. V prvom rade som si uvedomil, že sa maximálne odmietam zmieriť s realitou. Keďže som sa nevedel zmieriť s realitou, nemohol som urobiť žiadne konštruktívne rozhodnutie, na základe ktorého by som mohol všetko napraviť. A zrazu som v hlave započul ohromne hlasné CVAK. Znelo to ako by niekto prepol vypínač z polohy OFF na ON. Zrazu všetko nabralo iný smer a ja som mal veľké nutkanie chytiť do ruky papier a pero a spísať si všetko, čo s danou situáciou môžem spraviť. A tak som začal…

Po niekoľkých mesiacoch sa všetko obrátilo k lepšiemu. Možno som všetky problémy nevyriešil, ale každopádne som mal riešenia rozpracované a usilovne som sa snažil, aby všetko dobre dopadlo. Bola to úplne iná situácia ako predtým. Mal som jasný plán, na základe ktorého som jednal. Nežil som v strese. Najdôležitejšie zo všetkého však bolo to, že som bol plne zmierený s realitou, čo mi poskytovalo ohromnú prispôsobivosť. Ako povedal môj dobrý kamarát Peter Sasín v jednom z našich rozhovorov: “Prispôsobivejší a flexibilnejší vedie.”

Toto moje najhoršie obdobie v živote teraz považujem za možno najplodnejšie obdobie, aké som kedy zažil. Ak by som si nezažil stresy, ktoré trvali niekoľko rokov, nikdy by som neobjavil kroky, o ktorých sa zmieňujem v tejto knihe.

A pomocou čoho som sa dostal z problémov a stresu a začal som žiť pokojný život? Bolo to vďaka trom jednoduchým krokom.

Prijatie Rozhodnutie Konanie

P.S.: Spomínané CVAK bola zmena môjho myslenia. Zmena toho, že som prestal situáciu odmietať, ale začal som ju príjmať. A to je aj prvý krok, ktorý musí spraviť každý človek, ktorý chce žiť v pokoji. Začať príjmať realitu.







STROJ ČASU ZATIAĽ NIKTO NEVYNAŠIEL

Je krásny letný deň. Práve sa vraciam domov z úspešného stretnutia a zdá sa, že nič nedokáže pokaziť moju náladu. Zahĺbený do svojich myšlienok kráčam popri ceste, keď vtom začujem obrovský rachot. Ako keby niekto vystrelil z brokovnice. To ma okamžite vytrhne zo zamyslenia a zmätene sa obzerám, čo sa stalo.

Priamo predo mnou vidím na križovatke dve havarované autá. Nedá mi nevšimnúť si, ako sa otvárajú dvere na oboch autách a vystupujú z nich vodiči. Jeden – hovorme mu pán Červený – a druhý – hovorme mu pán Zelený. Ihneď uprú pohľady na svoje vozidlá, aby zistili, aké škody vznikli. Z môjho pohľadu to vyzerá, že to nie je veľmi vážne. Len pár škrabancov a skrčených plechov – nič, čo by sa nedalo vyklepať a prelakovať.

Na križovatke sa vytvoril hlúčik ľudí, ktorí boli svedkami nehody. V tom pán Červený, ihneď po zistení, že je v poriadku, vybuchne. Celý sčervená a spustí taký krik na pána Zeleného, až sa začínam báť, že prijde aj k fyzickému násiliu.

“Čo si slepý, ty idiot? Nevidíš, že máš dať prednosť? Vieš, čo všetko sa mohlo stať? Ty jeden …, tak toto si p… ”

Kopajúc do auta pána Zeleného na neho kričí svojím hrubým hlasom a “krstí” ho všetkými možnými aj nemožnými menami. Čakám, ako zareaguje pán Zelený, no ten akoby sa nič nedialo. Vytiahne telefón a vraví, že zavolá políciu, nech nezdržujú premávku.

“Pane, stalo sa a už sa neodstane. Hlavne že sme obaja v poriadku a na autách nie je až taká veľká škoda.” vraví veľmi kľudným hlasom pán Zelený.

“Stalo sa, stalo sa. Nestalo by sa to, keby si nebol idiot!” pokračuje pán Červený vo svojom preklínaní.

Ako tam stojím a počúvam túto hádku, kladiem si otázky. Kto reaguje na túto situáciu správne? Ako by som sa zachoval ja? Bol by som nahnevaný pán Červený alebo kľudný a vyrovnaný pán Zelený?

Vtom som si uvedomil, že na každú situáciu sa dá reagovať presne podľa toho, ako sa rozhodneme na ňu reagovať. Toto úžasné zistenie som počas ďalších rokov rozvíjal a pracoval s ním. Objavil som veci, ktoré som spojil do tejto knihy. Verím, že tieto informácie správne využijete pre svoj úspech a pre svoj život.

A ako to dopadlo s pánom Zeleným a s pánom Červeným?

Nakoniec som zistil, že pán Zelený bol otec môjho známeho. Človek, ktorý na väčšinu situácií reagoval presne tak, ako vtedy na križovatke. Vždy si vyberal tú kľudnejšiu cestu. Vždy sa cítil skvele, bol vitálny a väčšinu času sa usmieval aj napriek rôznym neúspechom či pádom. Jednoducho príjmal za všetko zodpovednosť.

O pánu Červenom toho moc neviem, len z rozprávania pána Zeleného, ktorý s ním ešte riešil poistnú udalosť.

Dozvedel som sa, že pán Červený bol pravým opakom pána Zeleného. Na väčšinu situácií reagoval výbušne a nie príliš pozitívne. Bol mladší než pán Zelený, no napriek tomu bol už po jednom infarkte. Vždy si vyberal reakcie podľa emócií. To, čo sa mu nepáčilo, jednoducho neprijal a snažil sa to zmeniť aj napriek tomu, že minulosť sa zmeniť nedá a cestovanie v čase ešte nikto nevynašiel.

Nemôžeme mu to mať za zlé. Jednoducho nevedel, že túto situáciu mohol prijať, mal zvážiť svoju reakciu a podľa svojho rozhodnutia mal konať. O týchto zásadných princípoch života a úspechu sa dozviete viac, keď budete pokračovať v čítaní knihy 3 kroky k pokojnému životu.







PRAVDA JE TAKÁ…

…že naše reakcie si vyberáme sami. Odvíjajú sa od našich emócií a o tých takisto rozhodujeme my. Vždy je to len a len naša voľba. Keď sa cítime smutne, zle, negatívne – je to naša voľba. Ak sa cítime naopak šťastne, opäť je to len naša voľba. Dobre, poviete si, keď je to len otázka rozhodnutia, prečo sa necítime dobre stále? Veď predsa nikto nechce žiť v depresiách.

Pravdupovediac, rozhodnutie nie je až tak veľmi jednoduchá záležitosť. Rozhodnutie ako také ovplyvňujú vo veľkej miere naše doterajšie zvyky, náš doterajší životný štýl, ľudia, ktorých sme počas nášho života stretli, emócie a mnoho ďalších faktorov, vďaka ktorým sme takí, akí sme.

Mať kontrolu nad svojimi rozhodnutiami je umenie. Ak však toto umenie ovládnete – a verte mi, že sa to dá – tak ste vyhrali jeden obrovský životný boj, ktorý bohužiaľ 95% ľudí prehráva.

Bolo by super, keby to fungovalo takto:

“Ok. Rozhodol som sa a teraz budem podľa môjho rozhodnutia jednať. Nebudem sa obracať späť. Nebudem si hovoriť, keby som spravil toto, bolo by to inak, keby som bol tam, dopadlo by to lepšie, atď.”

A to je jedna z mnohých vecí, o ktorej si v tejto knihe povieme – naučiť sa príjmať zodpovednosť za svoje rozhodnutia a za situácie, ktoré sa v našom živote odohrajú. Jednou z najťažích vecí, ktorú som sa musel naučiť, bolo príjmať zodpovednosť za svoje rozhodnutia.

Nebolo to ľahké. Ešte ťažšie bolo naučiť sa príjmať zodpovednosť za situácie v mojom živote. Aj za tie negatívne, aj za tie pozitívne. Neraz som sa prichytil, ako sa snažím odmietať to, čo mi prišlo do cesty. A verte tomu, že tieto situácie, kedy nechceme prijať realitu, sa stávajú aj vám a to deň čo deň.

Dovoľte mi to ilustrovať na situácii, ktorá sa mi stávala pravidelne a veľmi často som ju odmietal. Boli to dopravné zápchy na cestách práve vtedy, keď som sa najviac ponáhľal.

Nadával som, prečo sa auto predo mnou nehýbe, prečo všetci nejdú rýchlejšie, prečo sa tak vlečú a išlo ma roztrhnúť, keď som zistil, že za tú hodinovú dopravnú zápchu na diaľnici môže jeden odstavený kamión v odstavnom pruhu. Trvalo mi dlho, kým som sa naučil danú situáciu prijať. Ale zvládol som to a veľmi mi to pomohlo k tomu, aby som bol oveľa spokojnejší a pokojnejší.

A to je to, čo som celý život chcel. Dokonca to je jedna z mojich veľkých životných hodnôt – spokojnosť a kľud.

Tieto dva faktory výrazne ovplyvňujú zdravie človeka. Istotne ste už počuli tvrdenie “všetky chorobý sú zo stresu” a mne nezostáva nič iné, než súhlasiť. Odkedy som sa naučil príjmať situácie, ale aj zodpovednosť za svoje rozhodnutia, cítim sa aj po zdravotnej stránke omnoho lepšie. Verte mi, negatívne pocity vám k ničomu nepomôžu.

Negatívny pocit z určitej situácie je väčšinou vyvolaný tým, že danú situáciu nepríjmeme – snažime sa ju zmeniť. Inými slovami – žijeme vo svete “Keby..”.

Najlepšie však o tom bude pojednávať nasledujúci príklad z môjho života. V čase, keď píšem túto kapitolu, sedím v čakárni v autoservise. Nedávno som kúpil nové auto a bol čas ísť na prvú štandartnú prehliadku. Plne sa sústredím na písanie, keď sa zrazu rozletia dvere, do vnútra vbehne nahnevaný zákazník a s krikom spustí na automechanika:

”Stále sa mi to kazí! Keby som to predal už pred časom tak, ako som chcel, tak by som nemal neustále takéto problémy!”

Tohto nahnevaného zákazníka som začal lepšie vnímať, keď použil slovo “keby”. Bola to ukážková situácia totálneho neprijatia situácie a vlastného rozhodnutia. “Keby som to len ja idiot predal” nariekal. “Keby zoberiem všetky peniaze, ktoré som nalial do servisu a do opráv, už by som si mohol kúpiť úplne nové auto! Škoda, že manželka chcela práve toto auto. Keby to bolo na mne, kúpil by som úplne iné. Vedel som, že sa to bude kaziť a hovoril som jej to! Keby len nebola taká tvrdohlavá a keby som ja nebol taký dobrák…”

A keby a keby a keby.. Takto neustále pokračoval.

Čo myslíte, zmenil tento pán uvedenými rečami niečo? Nič. Absolútne a totálne nič. Žil vo svete “Keby..” ako väčšina populácie.

Keby som vyšší, keby mám viac peňazí, keby vyhrám v lotérií, keby menej jem, keby som jej bol verný, keby ma prijali na inú školu, keby sa viac učím. Keby, keby, keby…

Odporúčam slovo “keby” vymazať z vášho slovníka. Mohli by ste to poňať ako prvú naozaj veľmi dôležitú úlohu a radu z tejto knihy. V dobe, keď píšem túto knihu (2013), ešte stále nie je možné cestovať v čase. Preto, prosím vás, vynechajte akékoľvek úvahy, ktoré sa začínajú slovom “keby”.

Vráťme sa však k pánovi, ktorý prišiel rozhorčený do autoservisu. Ako mohol daný pán zareagovať? Zhrňme to do troch krokov.

1. Mohol prijať aktuálnu situáciu a následky predošlého rozhodnutia – mám auto, ktoré sa mi pravidelne kazí. Proste je to fakt, naozaj ho mám a naozaj sa mi kazí. Nijak inak to byť nemôže, pretože ja som to auto pred časom kúpil. Bolo to moje rozhodnutie. Nemôžem zmeniť realitu lusknutím prsta. Je jedno, kto trval na tom, aby som ho kúpili, proste ho už raz vlastním a príjmam za to zodpovednosť.

2. Mohol učiniť rozhodnutie – prijal som fakt, že mám pokazené auto. Nerozčuľujem sa, pretože viem, že nijak inak to byť nemôže. Čo môžem spraviť? Ako môžem danú situáciu využiť? Môžem dať inzerát na predaj, dať ho do opravy ešte raz, použiť ho ako akontáciu pre kúpu nového auta. To je ono! Použijem ho ako akontáciu!

3.Mohol konať na základe svojho rozhodnutia – opýtam sa teraz predajcu na nové vozidlo a na možnosť založiť staré auto ako akontáciu. Pôjdem do banky a vyberiem potrebné peniaze. Ak všetko pôjde hladko, už zajtra budem mať nové auto doma.

 

Dôležité sú teda tri kroky:






Prijatie





Rozhodnutie





Konanie Ak by sa pán z autoservisu zachoval takto, pravdepodobne by od stresu a rozčúlenia na chvíľu neodpadol – ako sa to skutočne o pár chvíľ stalo. Dovolím si tvrdiť, že by bol kľudný, vyrovnaný, vyriešil by tak svoj problém a ešte by sa aj tešil na nové auto.

Presne toto sú tri body, ktoré vedú k šťastnému a pokojnému životu. Presne toto pochopili veľkí vodcovia, leadri a dôležité osobnosti histórie. Naučili sa prijímať realitu a následky predošlého rozhodnutia, rozhodovať sa a predovšetkým na základe svojho rozhodnutia aj konať.

Je možné, že mnohým z vás, ktorí teraz čítate tieto riadky, svitla v hlave otázka.

“Ako zistím, že som sa správne rozhodol? Aké rozhodnutie je to správne?”

Nepoviem. Budem vás držať v napätí, až kým sa dostanete ku kapitole o rozhodovaní. Nebojte, má to svoj význam. Je však dôležité, aby ste si na túto otázku odpovedali už teraz. Napíšte si preto vašu odpoveď na vyššie položenú otázku do nasledujúcich riadkov. Kľudne sa rozpíšte.

Aké rozhodnutie je správne? Ako to zistíme?

… … … … … … … … … … … … …

… … … … … … … … … … … … …

… … … … … … … … … … … … …

 

Výborne. Čítajte ďalej a zistíte, ako sa správne rozhodovať.

PREDTÝM alebo NEPOMÔŽE VÁM OBVIŇOVANIE ANI VÝHOVORKY

Teraz to tak možno nevyzerá, ale v minulosti som rovnako ako 95% populácie žil vo svete “Keby…”. Absolútne som odmietal realitu, neprijímal som zodpovednosť za svoje rozhodnutia a následky svojich vlastných rozhodnutí som odmietal ešte viac ako samotnú realitu. Výsledkom bola veľká nespokojnosť z vlastného bytia.

S tým prichádzali aj negatívne pocity, ktoré som prenášal na svojich blízkych. Nič sa mi nedarilo. Akonáhle som nejakú situáciu odmietol prijať, prišlo tucet ďalších situácií v podobe šekov, dlhov, zdravotných komplikácií, nedostatku peňazí a ďalších iných nepríjemností, ktoré som odmietal ešte väčšmi.

Bol to čistý domino efekt. Inými slovami, bola to nočná mora a takmer najhoršie obdobie môjho života. Je ťažké vidieť, že kvôli vám sa vaši blízki trápia a vy im to nijak neuľahčujete.

Približne v tej dobe som začal vo veľkom čítať rôzne knihy. Romány a beletriu. Utekal som tak od svojej vlastnej reality. Žil som život svojich knižných hrdinov. Avšak hneď ako som prestal čítať, bola tam – moja realita. Doslova som nevedel, ako sa mám pohnúť z miesta a svoju realitu som nenávidel a stále väčšmi odmietal. Jedného dňa som sa dostal ku knihe, ktorá bola iná ako ostatné romány, ktoré sa mi dostali do rúk.

Bola to kniha o osobnostnom a profesnom rozvoji. Normálne by som takúto knihu nečítal, pretože by som si myslel, že to je len hlúpe šarlatánstvo. Táto kniha ma však dokonale zaujala, pretože bola okrem iného napísaná príbehovo. Žiadne poučky ako v školských knihách, prosto jednoduchý príbeh, ktorý ma mnohé naučil. Začal som si uvedomovať, že aj ja môžem zmeniť svoju realitu.

Stále som však tú svoju odmietal, i keď možno oveľa menej ako predtým, než som danú knihu čítal.

Zistil som, že odmietanie vlastnej reality má veľmi negatívne dopady ako na nás, rovnako na všetkých ľudí, ktorí sú v našom okolí.

Istotne poznáte ľudí, ktorí neustále frflú na to, ako všetko stojí za starú belu. Ako by bolo lepšie, keby bola vláda iná, že je všetko drahé. Počujete ich zvalovať vinu na druhých, pritom za svoj svet si môžu sami.

Zásadný fakt, že za všetko si môžeme sami, som si postupne začal uvedomovať v dobe, keď som nevedel, či z mojej situácie existuje nejaké východisko. Niektorí z vás si ani nedokážu predstaviť, aká obrovská facka je, keď v dobe, keď ste na dne, prijmete skutočnosť, že si za všetko môžete sami. Prijmete fakt, že za to, kde ste, nemôže váš sused, partner, vláda, nespravodlivosť, zamestnávateľ, že za to jednoducho môžete VY!

Práve toto uvedomenie je jeden zo základných a prvých krokov k tomu, aby ste zmenili svoj život k lepšiemu. Je to bolestivé, ja viem. Sám som tým prešiel. Ale tak, ako je to bolestivé, je to zároveň balzamom na dušu. V okamihu, keď to skutočne pochopíte, prestanete žiť vo svete “Keby..”.

Len vy a vaše doterajšie rozhodnutia vás dostali tam, kde teraz ste. Nepomôže vám obviňovanie, nepomôže vám polemizovanie o tom, čo by bolo keby…, nepomôžu vám výhovorky. Pomôže vám len prijatie vašej terajšej situácie. Aby niečo začalo, musí niečo skončiť. Musíte skončiť so svojím svetom “Keby..” a prijať realitu takú, aká v skutočnosti je.

Pre mňa nebolo ľahké prijať to, že som na mizine ja, moja rodina a že za všetko môžem len ja sám. Nebolo pre mňa jednoduché priznať, že s mojim životom sa rúca aj moje okolie. Nebolo jednoduché uvedomiť si, že v rukách držím život nielen svoj, ale aj svojich blízkych. Nebolo ľahké prestať obviňovať druhých a prestať ospravedlňovať samého seba.

Hovorím o sebe, ale čo vy? Aká je vaša realita? Napíšte do vyznačených riadkov nižšie to, čo vás skutočne na vašom živote rozčuľuje. Napíšte, čo sa vám nepáči. Možno nájdete niečo, začo by ste mohli niekoho obviniť. Niečo, začo podľa vás vy nemôžete. Môže to byť osoba, zážitok, situácia – hocičo. Popremýšľajte o tom a skutočne si tieto veci vypíšte, je to veľmi dôležité pre ďalší vývoj tejto knihy.

… … … … … … … … … … … … …

… … … … … … … … … … … … …

… … … … … … … … … … … … …

 

Vidíte to? Tieto veci vás na vašom živote hnevajú. Len sa na ne pozrite. Za toto všetko ste pravdepodobne obviňovali druhých. Na toto všetko ste hovorili, že zato nemôžete.

Prvú časť úlohy ste splnili úspešne. Vrhnime sa na druhú časť.

Teraz celou vetou napíšte: Ja, (vaše meno), úprimne prijímam svoju realitu. Viem, že za všetko si môžem sám. Rovnako ako som sa do tejto situácie dostal, ju môžem aj vyriešiť. Prijímam svoju realitu a som s ňou zmierený. Už viac necítim nenávisť.

… … … … … … … … … … … … …

… … … … … … … … … … … … …

… … … … … … … … … … … … …

 

To, že ste danú vec skutočne prijali, zistíte veľmi jednoducho. Prestanete cítiť nenávisť. Uvedomíte si, že je to proste vašou súčasťou. Nesmiete sa na seba viac hnevať a ubližovať si tak. Radšej prejdite k rozhodnutiu, na základe ktorého sa daná situácia môže vyriešiť. O rozhodnutiach si ešte v tejto knihe čo to povieme. Je to zvlášť dôležitá téma, preto som jej vyhradil celú jednu kapitolu.

Hneď ako som si tieto veci začal uvedomovať, vedel som, že sa musím v oblasti sebarozvoja vzdelávať ešte viac. Konal som presne podľa svojho rozhodnutia.

Začal som preto vyhľadávať a čítať ďalšie knihy o sebarozvoji. Cítil som, že každou prečítanou knihou silniem a s mojou silou som stále menej a menej odmietal svoju aktuálnu realitu a stále viac som ju dokázal prijať. Vyhľadával som rôzne semináre a študoval som úspešných ľudí a ich princípy úspechu. Spájal som si všetko dokopy ako puzzle.

Okrem šiestich návykov úspešných osobností (čo je aj názov mojej predošlej knihy), ktoré sa veľmi dobre aplikujú na úspech v biznise, som našiel aj kľúč k spokojnému a šťastnému životu. Všetky nite ku spokojnosti a šťastiu viedli k trom krokom – prijať, rozhodnúť sa, konať.







POTOM alebo ZA VŠETKO SI MÔŽETE SAMI

Popri čítaní, vzdelávaní, absolvovaní rôznych seminárov a aplikovaní poznatkov do praxe som si začal všímať, že môj život sa mení. Zrazu som dvihol zrak a jasne sa zadíval na svoju realitu. Už som nevidel problémy v rodine, zmizli tiež finančné problémy a depresie, stavy úzkosti a neustále obviňovanie druhých som už vôbec nepoznal.

Pýtal som sa samého seba, kde nastala tá najpodstatnejšia zmena. Po dôkladnej analýze som zistil, že zlomový bod nastal, keď som prijal svoju vtedajšiu realitu. Nehľadne na to, aká zlá bola, som ju dokázal prijať.

Rozhodol som sa, že sa začnem vzdelávať v tom, ako sa stať úspešnejším a že budem aplikovať to, čo sa naučím, do svojho života.

Ďalej už sa nedialo nič iné, len som konal presne podľa predošlého rozhodnutia.

Toto bolo to, čo skutočne vyriešilo moje problémy. Vďaka tomu som začal žiť štastný a pokojný život. Na nohy ma postavili tri veci. Prijatie, rozhodnutie a konanie.

Časom to bolo stále lepšie a lepšie, cítil som sa skvele ako po zdravotnej, tak aj po finančnej, vzťahovej či pracovnej stránke. Ozrkadlilo sa to na viacerých miestach. Dá sa to pritom vysvetliť veľmi jednoducho a je to úplne logické. Veľké zmeny pritom prišli ihneď po aplikovaní prvého kroku – prijatia.

To, že som dokázal prijať svoju aktuálnu realitu a to, že som dokázal opustiť svoj svet “Keby..” mi pomohlo k tomu, aby som si uvedomil, že za všetko si môžem sám.

Vďaka tomu som už nikoho neobviňoval a tak som prestal cítiť nenávisť. Tým pádom som ostal kľudnejší. Všetci vieme, že väčšina chorôb – duševných aj fyzických – pochádza zo stresu.

Zrazu som vyzdravel. Moja rodina sa uvoľnila kvôli tomu, že som pôsobil kľudným dojmom. Tým pádom sa začali uzdravovať vzťahy. Aplikovaním prijatia na všetko okolo seba som zrazu všetko akceptoval a takmer nič mi nevadilo. Svet zrazu vyzeral oveľa krajšie.

Samozrejme, nestalo sa to z hodiny na hodinu. Všetko má svoj čas a mne to trvalo približne mesiac, kým som si vôbec uvedomil, že sa niečo mení. Vy však máte úplne inú štartovaciu čiaru. Nič nemusíte objavovať, viete čo máte robiť a preto zmeny vo vašom živote môžu prísť oveľa skôr. A prídu, verte mi.

Čo ma však veľmi zaujalo na aplikovaní troch krokov je to, že okrem samých seba nepriamo meníte aj svoje okolie, svojich blízkych a svoje deti. Človek má takú zvláštnu vlastnosť, že dokáže ovplyvňovať náladu druhých ľudí už len vďaka obyčajnej prítomnosti. Poznáte to, keď ste v miestnosti s plačúcim človekom, aj vám je smutno. Keď ste v blízkosti šťastného človeka, aj vy sa cítite šťastný a keď ste na obede s nahnevaným kolegom, o chvíľu sa aj vy dokážete nahnevať.

Tým chcem povedať, že akonáhle som tri kroky začal aplikovať do svojho života, moji blízki začali byť tiež šťastnejší a pokojnejší. Akonáhle vyšlo slnko vo mne, vyšlo aj v nich.

Niet sa čomu čudovať. Trávim s nimi každý deň a svojou zlou

náladou som ich veľmi ovplyvňoval, hoci nevedomky. Majte napamäti, že keď máte negatívnu náladu, kazíte tým náladu aj ľuďom vo vašom okolí. Už len preto by ste sa mali chcieť cítiť skvele.

Momentálne po aplikovaní troch kľúčových bodov sa cítim skvele a to v každom ohľade môjho života. A to je cieľ mnohých ľudí. Mať sa dobre, cítiť sa skvele, mať zdravé vzťahy, byť zabezpečený, kľudný, zdravý a plný elánu. To všetko môžete mať aplikovaním a správnym pochopením troch krokov, ktoré si dopodrobna v tejto knihe rozoberieme.

Napíšte si teraz do vyznačených riadkov, čo by ste aplikovaním troch krokov do svojho života chceli najviac zmeniť. Sú to vzťahy? Zdravie? Financie? Alebo niečo iné?

… … … … … … … … … … … … …

… … … … … … … … … … … … …

… … … … … … … … … … … … …

 

Teraz máte jasný zoznam toho, čo by ste chceli zmeniť. Ak na to využijete poznatky z tejto knihy a systém troch krokov, tak vedzte, že zmena je na dosah.

Tri kroky, ktoré popisujem v tejto knihe, sú univerzálne a dajú sa použiť takmer na všetko. Nechcem, aby ste si mysleli, že som použil tri kroky len na moje veľké rozhodnutie, že chcem zmeniť svoj život.

Využíval som ich každý deň a aplikoval som ich aj na tie najmenšie rozhodnutia. Keď som sa rozhodoval vo firme, keď som riešil nespokojných klientov a aj keď som sa rozhodoval s kým budem a s kým nebudem spolupracovať. Jednoducho som prijal situáciu, rozhodol som sa a konal. Ďalej som sa už nezaoberal tým, či to bolo správne alebo nesprávne, proste som za to prijal zodpovednosť.

Ak sa naučíte tri kroky využívať každodenne, získate obrovskú výhodu nad všetkými, ktorí tri kroky ešte nepoznajú. Momentálne sme na začiatku knihy, kde som ešte nepovedal všetky neuveriteľné výhody troch krokov. Garantujem vám, že po prečítaní tejto knihy budete unesený silou, ktorú tri kroky v sebe majú. V tejto knihe sa naučíte túto silu využívať. Zrazu sa stanete kúzelníkom, ktorý dokáže šmahom ruky nechať zmiznúť nenávisť, závisť, hnev, pohŕdanie, smútok a rôzne iné negatívne emócie, s ktorými sa potýkame každodenne. Budete sa vedieť rozhodnúť v každej situácii a vždy budete vedieť, ako máte konať.

Je však mojou povinnosťou varovať vás. Tri kroky – prijatie, rozhodnutie a konanie – sú síce to najlepšie, čo ma na mojej ceste k šťastnému a pokojnému životu stretlo, ale tak to vnímam ja. Tým chcem povedať, že to tak nemusíte vnímať vy. Mojou úlohou nie je presvedčiť vás, že tri kroky sú to najlepšie aj pre vás. Moja úloha je oboznámiť vás s týmito krokmi, ukázať vám ako fungujú u mňa, aké zmeny mi aplikovanie týchto krokov prináša, v čom mi pomáhajú a v čom by mohli pomôcť aj vám. V žiadnom prípade nechcem tri kroky prezentovať ako perpetum-mobilé. Je totiž veľmi dôležité, aby ste tri kroky aplikovali do svojho života správne.

KEBY, KEBY, KEBY, BOLI BY SME V NEBY

Podávate, alebo podávali ste niekedy loto? Veľmi veľa ľudí áno. Ja takisto. Nie preto, že by som bol vášnivý hráč hazardných hier, ale preto, že si vizualizujem pravidelne veľkú čiastku peňazí. Som zástancom toho, že nič nedostanete zadarmo. Nejakú aktivitu jednoducho musíte vyvinúť pre to, aby ste sa k veľkým peniazom dostali. No a tak z času na čas nejaký tiket podám, pretože viem, že tá veľká čiastka peňazí môže prísť odkiaľkoľvek a kedykoľvek.

Lenže sú tu aj iní ľudia. Ľudia, ktorí podajú tiket, sadnú si doma pred TV a celý deň čakajú len na to, kedy odbije siedma hodina večer, aby si mohli odškrkať svoje čísla.

“Vyhrám? Nevyhrám?” pýtajú sa sami seba počas celého dňa.

“Čo by som spravil, keby som naozaj vyhral?”

Podobné otázky im víria hlavou neustále.

Človek, hovorme mu Martin, nervózne sleduje žrebovanie v televízii. Celý rozklepaný práve zistil, že jedno číslo uhádol. Klepoce nohami a pozerá sa na stroj v televízií, ktorý žrebuje ďalšie čísla.

”Ok, jedno číslo máme, poďme ďalej” vraví Martin napäto.

Prístroj vypľuje ďalšie číslo. O chvíľu ešte jedno. Martin zistí, že uhádol už tri čísla. Vrie mu krv v žilách. Nervozita stúpa. A očakávanie je tak veľké, že je až životu nebezpečné. Prístroj počas stáleho vrndžania vypľuje ďalšie číslo. Martin zisťuje, že toto číslo neuhádol. Je nervózny ešte viac. Verí, že ďalšie čísla uhádne.

“Poďme, ešte je tu šanca.” hovorí si v duchu a takmer nedýcha.

Ďalšie číslo a nič. Ďalšie a opäť tesne vedľa.

Žrebovanie skončilo.

Napäté očakávanie sa v Martinovi mení na obrovský hnev. Odhodí ceruzku, zožmolí tiket a nahlas nadáva a kričí.

“Keby len vyžreboval moje čísla! Tak dobre to začalo. Keby som ten jackpot vyhral, to by bolo! Bol by som najšťastnejší chlap na svete. Ale nie, musí to vyhrať znovu človek, ktorý to vôbec nepotrebuje (pritom Martin nevie, kto skutočne vyhral). Kebyže vyhrám, tak…” doplňte sami, pretože si myslím, že podobnú situáciu ste už zažili. Ak nie, tak určite poznáte človeka, ktorý sa správa podobne ako náš Martin.

Martin je človek, ktorý žije vo svete “Keby…”. Keby vyhrám, keby schudnem, keby viem lepšie anglický jazyk. Keby som tam bol, nestalo by sa to. Keby som mu nedal prednosť v jazde, tak je nehoda. Keby prídem neskôr, tak ma vyhodia. Keby som nebol chorý. Keby, keby, keby, samé keby.

Keď sa pozriete okolo seba a začnete toto slovo registrovať, zistíte, že to nie je iba Martinov problém, ale problém veľkého množstva ľudí.

Martin bohužiaľ nikdy nedosiahol nič veľké. V skutočnosti bolo všetko inak, ako chcel, no v jeho svete “Keby…” bolo naopak všetko tak, ako si predstavoval. Ale vždy iba na chvíľku, pretože potom sa okamžite ocitol v realite.

Koľko takýchto Martinov poznáte? Napíšte si ich mená do vyznačených riadkov. Ak neviete z hlavy povedať aspoň piatich, skúste si na to nechať pár dní a začnite registrovať slovo “keby”. Kto hovorí toto slovo z vášho okolia najčastejšie? Napíšte ich mená.

… … … … … … … … … … … … …

… … … … … … … … … … … … …

 

Pýtate sa prečo? Vlastne je to celkom jednoduché. Ide o pravidlo “s kým si, taký si”. Inými slovami – ste odrazom ľudí, s ktorými sa najviac stretávate. Ak ste nenapísali ľudí, s ktorými ste najčastejšie, tak sa môžete tešiť. Ak tam však máte ľudí, s ktorými ste veľmi často, tak je to problém. Máte dve možnosti. Buď ich naučíte, že slovo “keby” nemá význam mať zaradené v slovníku. Alebo sa s nimi jednoducho prestanete tak veľmi často vídať ako doteraz.

Prípadne im dajte prečítať túto knihu. Možno si uvedomia, že slovo “keby” je vlastne negatívne slovo, ktoré používajú väčšinou neúspešní ľudía. A tým v žiadnom prípade nechcem uraziť vašich priateľov a známych. Len podotýkam, že toto slovo približuje skôr k neúspechu, ako k úspechu.

Pozor, netvrdím, aby ste okamžite prerušili všetky kontakty so svojimi najbližšími len kvôli tomu, že som to povedal ja. To by bolo odo mňa neslušné. Chce to jednoducho len znížiť riziko negatívneho ovplyvňovania zo strany vášho okolia.

A to je ďalšia vec, s ktorou na vás chcem apelovať. Vymažte slovo “keby” zo svojho slovníka. Skúste sa stretnúť s piatimi najúspešnejšími ľuďmi, ktorých poznáte a spýtajte sa ich na to, ako často používajú toto slovo. A či ho vôbec používajú. Prípadne ich stačí pozorovať.

Ja sám som to spravil. Pozoroval som až desiatich najúspešnejších ľudí v mojom okolí. Číhal som ako sup na to, kým ho vyslovia. Na moje vtedajšie prekvapenie som zistil, že z desiatich ľudí to povedal iba jeden. Ale ten sa nepočíta, pretože to povedal asi v takomto kontexte:

“A čo keby sme to spravili takto…”

Nebolo to to negatívne “keby”, o ktorom tu hovoríme.

Urobil som aj inú vec. Pozoroval som ľudí, ktorí toto slovo používajú veľmi často. Boli to ľudia, ktorí boli podľa ich slov neúspešní. Tak som v podstate prišiel k tomu, že úspešní ľudía slovo “keby” nepoužívajú. Vlastne ho ani nemajú v slovnej zásobe. A ak ho v slovnej zásobe majú, rozhodne ho nepoužívajú v kontexte ako náš Martin.

Slovo “keby” je totiž synonymum pre “odmietanie reality”. Ak odmietame aktuálnu realitu, vytvárame energiu na niečo, čo nechceme. A keď sústreďujeme energiu na to, čo nechceme, otvárame vlastne bránu, aby toho prišlo ešte viac. Keď toho príde ešte viac, tak sme ešte viac nespokojní a ešte viac začneme odmietať realitu. A čím bude naša realita neznesiteľnejšia, tým viac ju budeme odmietať a otvárať dvere pre ďalšie veci, ktoré nechceme a pre ktoré sme nespokojní. A tak stále dokola.

Je dôležité si uvedomiť, že pri odmietaní svojej reality sa točíme neustále dokola. Sme v akomsi uzatvorenom kruhu, z ktorého niet úniku. Len sa na to pozrite – najprv príde situácia, ktorá sa vám nepáči. Nakoľko sa vám táto situácia nepáči, tak si želáte, aby sa nikdy nestala, alebo aby sa stala úplne inak. Tak ju odmietate. Tým, že ju odmietate, nič nezmeníte. Teraz odmietate aj to, že tú situáciu nemôžete zmeniť. Následne príde ďalšia situácia, ktorú nechcete prijať a takto to ide stále dokola.

Dosť podrobne sa o tom hovorí vo filme Tajomstvo (The Secret), ktorý ste určite mnohí mali tú možnosť zhliadnuť. Odporúčam pozrieť si presne túto pasáž. Veľmi vám to pomôže pri čítaní tejto knihy. Ak by som sa mal podrobnejšie rozpísať aj o odmietaní reality, myslím, že by z toho vznikla samostatná kniha.

Práve teraz som si spomenul na jeden príbeh, ktorý mi pred časom hovoril môj dobrý kamarát. Jedná sa o potýčku medzi cyklistom a vodičom automobilu.

Jedného pekného dňa sa cyklista menom Peter vydal na cestu do lesa. Táto cesta vedie od jeho sídliska cez mesto. Ako v každom veľkom meste, tak aj v tomto sa dennodenne premávajú stovky vozidiel. Všetko sa zdalo v poriadku, až kým Peter neprišiel ku križovatke. Prechádzal cez cestu, keď sa vtom vyrútilo auto a malo namierené priamo na Petra. Zareagoval okamžite. Odhodil bicykel a odskočil nabok. Zaškrípali gumy a auto zastavilo v bezpečnej vzdialenosti od Petra aj od jeho bycikla. Nikomu sa nič sa nestalo.

V Petrovi sa však niečo zlomilo a vyštartoval po vodičovi auta menom Marián.

”Čo to robíte?! Ste snáď slepý? Mohol si ma zabiť!” kričal z plných pľúc nahnevaný Peter.

”Ale veď sa nič nestalo, ste živý, zdravý a všetko je v poriadku. Chvalabohu.” odvetil roztraseným hlasom Marián.

”Ale čo keby ste ma zrazili? Mali by vás zavrieť. Takýto ľudia by nemali mať vodičák!” kričal ešte stále nervózny Peter.

”Pane, nezrazil som vás a ani som vám nijako neublížil.

Jednoducho som si nevšimol, že ste prechádzali cez cestu.” odpovedá Marián, teraz už kľudnejším hlasom.

”Keby ste ma ale zrazili, neprežil by som to! Zavolajte niekto políciu, nech ho zavrú!” kričí Peter na okoloidúcich ľudí a hľadá v nich oporu.

Táto konverzácia trvala ešte niekoľko minút. Potom obaja išli každý svojou cestou. Všetko dopadlo v poriadku a nikomu sa nič nestalo. Peter bol nahnevaný ešte niekoľko pár hodín potom. Neskôr si uvedomil, že sa zbytočne rozčuľoval, pretože sa naozaj nič zlé nestalo.

Každopádne aj Peter žil vo svete “Keby…”. Uveril predstave, že bol zrazený a z toho plynula aj jeho reakcia.

Poznáte niekoho vo svojom okolí, kto sa správa podobne?

Ihneď ako som si uvedomil, že úspešní a šťastnejší ľudia slovo “keby” nepoužívajú, som sa ho aj ja snažil zo svojho slovníka aj života vymazať. Pochopil som to. Slovo “keby” je akýsi stroj času v mysli, ktorý nás dostáva do sveta vymyslenej reality. Do ilúzie, ktorú si sami tvoríme v hlave a hovoríme – keby bolo keby…

Uvedomili ste si niekedy, že ten, kto často používa slovo “keby”, žije v takejto “vymyslenej realite?”

Spomeňte si na Martina, ktorý podal tiket. Nadával a hovoril, že keby vyhrá jackpot, tak by bol šťastnejším človekom. Ale zastavme sa na okamih. Je to pravda?

Naozaj by bol Martin šťastnejší? To neviete vy, neviem to ani ja a bohužiaľ to nevie ani Martin. On totiž nevyhral.

Nevie, ako by sa správal, nevie čo by mu výhra jackpotu priniesla do života. Možno by to bolo naopak sklamanie.

Len Martin si v hlave vytvoril ilúziu, že “keby” vyhrá, by bol najšťastnejší človek na svete a tejto ilúzii i uveril. Nemuselo to tak však vôbec byť.

Rovnako ako nikto nevie, čo by sa stalo, keby nebola tá hnusná zápcha na diaľnici. Možno ak by nebola dopravná zápcha, tak by som mal o pár kilometrov ďalej vážnu dopravnú nehodu. Stroj času neexistuje a minulosť už nikdy nezmeníme. Dôležitá je budúcnosť a preto nech sa stane čokoľvek, majte na pamäti, že sa to už stalo a vôbec nezáleží na tom, ako by to bolo “keby…” Reagujte preto len na realitu. Nie na bohapustú ilúziu vo vašej mysli.

“Keby” je len výhovorka. Je to akási úniková cesta pred skutočnou realitou. Háčik je v tom, že skutočnú realitu zmeníte len v skutočnom svete. A aby ste žili v skutočnom svete, musíte prijať realitu takú, aká je, nech už je akákoľvek.

Používanie slova “keby” a odmietanie reality v podobnom kontexte ako Martin či Peter je veľmi nebezpečné.

Spôsobuje mnohé problémy. Zvlášť to, že odmietate realitu a fixujete sa na niečo, čo neexistuje. Keď budete rozmýšlať “čo by bolo, keby…”, tak odvraciate svoje zameranie na skutočné veci, ktoré sú vo vašom živote prínosom. Stávate sa nekľudným, nahnevaným a podráždeným. Častokrát to prechádza do frustrácie, pretože si predstavujete, aké by to bolo super, keby…, alebo aké hrozné by to bolo, keby… Z toho vznikajú negatívne pocity, ktoré napádajú zdravie aj vzťahy.

Preto označujem slovo “keby” a odmietanie reality za veľmi nebezpečnú záležitosť.

Výhodou je, že toto slovo sa naozaj dá vymazať. Vy ste si ho totiž nevymysleli, ale bolo vám do mysli vložené. Vložili vám ho tam vaši rodičia, známi, blízki, rodina a všetci vo vašom okolí a to ešte v dobe, keď ste boli malé dieťa. Vy za to nemôžete. Ale môžete za to, že ho stále využívate. Máte však veľkú výhodu. Výhodu, akú v rukách nemali vaši rodičia, blízki či známi. Teraz už viete, ako to s týmto slovom v skutočnosti je. Preto môžete začať robiť kroky k tomu, aby ste ho z vašej mysle úplne vymazali.

Istotne vám teraz napadla myšlienka “O.k., Tomáš, rád by som sa slova “keby” zbavil, ale ako?”

Myslím, že vás neprekvapím, keď odpoviem, že veľmi jednoducho. Proste ho prestante používať!

Žartujem.

Môžete sa inšpirovať mojim spôsobom.

Mnoho ľudí si myslí, že ak chcú niečo zo svojho života vymazať, stačí, ak to jednoducho prestanú používať. Ale je tu jedna obrovská otázka. Ako môžeme niečo prestať používať, keď to používame podvedome? Doteraz ste ani nevedeli, že vám slovo “keby” škodí. Proste ste ho podvedome využívali.

Ja som s tým vybabral inak. Urobil som pravý opak.

Začal som sa na slovo “keby” absolútne sústrediť.

Dokonca som si spravil dennú štatistiku, kde som po jeden týždeň počúval ľudí okolo seba a spisoval som si, koľkokrát som počul toto slovo v mojom okolí. Začalo mi z toho pomaly preskakovať. Isto vás zaujíma to číslo.

Počas jedného týždňa sa vyslovilo v mojom okolí slovo “keby” v negatívnom kontexte 246 krát. Myslel som, že som asi zomrel a žijem v pekle.

Akonáhle som sa začal na toto slovo sústrediť u druhých ľudí, začal som ho vnímať. Jednoducho, využil som silu vedomia, aby som ovplyvnil svoje podvedomie. Dokázal som všade registrovať dané slovo a keď som sa ho chystal vysloviť ja, tak som to v hlave rýchlo zaregistroval, zamietol som to a slovo som nepoužil. Vytvoril som si v podvedomí akýsi filter na slovo “keby” a keď ho chcela myseľ použiť, začal pípať alarm, ktorý ma upozornil, že sa chystá niečo, čo nie je správne.

Vlastne to fungovalo ako skener na letisku. Keď prejdete cez skener s niečim kovovým, začne pípať. Je totiž tak nastavený. Je nastavený na to, že sa má sústrediť na kov. Na nič iné, len na kov. Preto keď ide kov okolo, veľmi ľahko ho zdetekuje. A z mojej mysle som dokázal spraviť rovnaký filter na slovo “keby”. Sústredil som sa na neho tak moc, až som ho začal vnímať. Automaticky keď som chcel utiecť do sveta “Keby..”, myseľ mi to oznámila a ja som si to uvedomil a snažil som sa to zmeniť.

Práve mi napadol príbeh, ktorý sa dá rovnako tak ilustrovať na dané nastavenie mysli. Počuli ste o tom, ako otec odnaučil svoje dieťa fajčiť? Jedného dňa, keď syn prišiel v noci domov, bol cítiť od cigariet. Nedalo sa to skryť a syn prikývol, že začal fajčiť. Otec to prijal v kľude. Na druhý deň šiel do obchodu a kúpil celú krabičku cigariet. Priniesol ju domov, položil ju pred svojho syna a povedal:

“Neodídeme odtiaľto, pokiaľ nevyfajčíš celú túto krabičku.”

Syn sa začudovane pozeral striedavo na otca a na balíček cigariet. Neveril vlastným očiam. Vlastný otec mu kúpil krabičku cigariet a núti ho, aby ju celú vyfajčil. Nezostávalo mu nič na výber a tak to spravil. Neviem koľko cigariet po sebe zvládol vyfajčiť, viem len, že mu prišlo tak strašne zle, že sa cigariet už nikdy viac nechytil.

A podobne sa dá nastaviť ľudská myseľ. Ak niečo jednoducho nechcete, sústreďte sa na to tak veľmi, až vám to bude nepríjemné. Potom už veľmi ľahko na danú vec zabudnete, alebo ju zo svojej mysle vymažete.

Skúste to spraviť rovnako. Je krásne, keď viete, ako vaša myseľ funguje. Nechcem od vás aby ste sa týrali. Ale položme si otázku. Čo je skutočné týranie mysli?

Poznámka autora: Slovo “keby” je vysoko negatívne a neproduktívne, ak sa využíva v negatívnom kontexte.

Samozrejme, že pri rôznych podnikateľských analýzach a rôznych vedných disciplínach je práve slovo “keby” veľmi dôležité, pretože práve to nabáda ľudí simulovať a špekulovať, čo by sa mohlo stať, keby sa daná vec spraví tak alebo onak. Slovo “keby” je teda pozitívne, ak sa  využíva v správnom kontexte.

BYŤ NESPOKOJNÝ JE V PORIADKU

Odmietanie reality dôverne poznám. V tejto knihe ste sa už mohli dočítať o tom, ako som odmietal svoju realitu ja, čo mi toto odmietanie prinieslo a ako som sa zmenil, keď som svoju realitu prijal.

Pri debatách na túto tému s rôznymi ľuďmi mi veľa z nich povedalo, že odmietanie reality tkvie v nespokojnosti. S čím plne súhlasím. Je ťažké prijať nespokojnosť. Ak ste totiž nespokojní, tak niečo pravdepodobne nie je tak, ako by ste si to predstavovali. Nech už sa jedná o jedlo, techniku, vzťahy, zdravie či biznis.

Prijatie reality však funguje inak. Našou úlohou nie je odstrániť odmietanie reality. Našou úlohou je naučiť sa prijať realitu aká je a teda nie ju odmietať. V podstate nezáleží na tom, prečo ste nespokojní. Koniec koncov nad tým nemusíte ani dlho premýšľať. Každý človek totiž veľmi ľahko identifikuje, prečo je nespokojný.

Ak hovoríme o prijatí reality takej, aká je, znamená to, že by sme sa mali naučiť prijať pozitívne, ale aj negatívne veci. Inými slovami – mali by sme sa naučiť prijať predovšetkým svoju nespokojnosť.

Je teda životne dôležité, aby sme sa zmierili s tým, že budeme nespokojní. Knihy, semináre, školitelia, rôzni osobní tréneri, ktorí hovoria, že môžete byť celý život spokojní, nemajú pravdu. Nikto nie je celý život spokojný. Ani keď sa vám splnia tie najtajnejšie sny, ani keď vyhráte loto, ani keď vyzdraviete – spokojní nikdy nebudete. To som ale opovážlivý, však? Hovoriť v motivačnej knihe takéto veci. Bohužiaľ, snažím sa byť k vám úprimný.

V našich životoch jednoducho niekedy nastane chvíľa, kedy sme nespokojní. Môžeme byť nespokojní s totálnymi maličkosťami ako napríklad so servírkou, ktorá je drzá.

Môžeme byť nespokojní s vládou, môžeme byť nespokojní s jedlom, či s tým, že autobus zasa mešká. Jednoducho, nespokojnosť s nami bude až do konca života a môže byť väčšia alebo menšia.

Naším cieľom by teda nemalo byť eliminovanie nespokojnosti ako takej. Tá sa vymazať z nášho života jednoducho nedá. V prvom rade by sme sa mali naučiť rozoznať, kedy sme nespokojní. Prijať, respektíve akceptovať to a rozhodnúť sa, ako budeme konať (Či zostanem kľudný, či to dokážem vyriešiť a ako, či nad tým budem premýšlať atď). A následne podľa tohoto rozhodnutia konať. A samozrejme prijať následky za naše rozhodnutia, nech už sú akékoľvek.

Je dôležité si uvedomiť, že nespokojnosť nie je zlá. Ukazuje nám, či ideme správnym smerom. Poukazuje na naše hodnoty a ukazuje náš charakter. Napríklad ak vidíte v televíznych novinách násilie a ste s tým nespokojní, pravdepodobne ste dobrý človek, ktorý násilie netoleruje. Len my ľudia si nespokojnosť zle vysvetľujeme. Vždy keď sme nespokojní, mali by sme sa zastaviť. Ukludniť sa, prijať to a porozmýšľať, prečo sme skutočne nespokojní.

Napríklad ja som bol veľmi nespokojný, keď som bol zamestnaný. Doslova ma štvalo, že môj zamestnávateľ si chodí do práce kedy chce. Štvalo ma, že má nové auto, že má veľa peňazí a že ma diriguje ako nejakého fagana, ktorý nevie čo zo sebou (čo, mimochodom, v tej dobe bola pravda). Pamätám si, ako som na neho nadával všade, kade som chodil. Všetci moji známi vedeli, že môjho šéfa nemám rád. Až sa to jedného dňa dostalo k nemu.

“Takže ty si so mnou nespokojný?” spýtal sa ma vo svojej pracovni, krátko po tom, čo si ma dal zavolať.

“Nie, prečo?” odvetil som celkom vystrašeným hlasom.

“Dostalo su ku mne, že si so mnou nespokojný. Rád by som sa ťa spýtal prečo? Ublížil som ti nejako? Alebo si nespokojný s touto prácou?”

“Samozrejme, že som spokojný. Aj s vami som plne spokojný, len ma štve, že nemám viac peňazí a tak…” v tejto chvíli mi to zaplo.

“Aha, takže to nie je vo mne, ale v tebe.” “Asi máte pravdu. Prepáčte.”

Ospravedlnil som sa a odišiel som z miestnosti.

Počas nasledujúcich dní som nerozmýšľaľ nad ničím iným. Mal som pocit, že v tej pracovni ma osvietilo nejaké zázračné svetlo, na základe ktorého mi všetko “docvaklo”.

V skutočnosti som totiž nebol nespokojný so svojim šéfom. Bol som nespokojný hlavne sám so sebou. Bol som na seba nahnevaný, že nemám viac peňazi, že nemám viac času, že neviem ako si zaobstarať to, po čom túžim. Bol som nahnevaný na to, že nie som schopný ukázať svojej rodine, že za niečo stojím. V tej dobe som ešte nevedomky prijal túto realitu a začal som sa rozhodovať, ako s touto informáciou naložím.

Informácia o tom, že som nahnevaný na seba, mi dala veľmi veľa. Nakoľko som v tej dobe nemohol dať výpoveď, kvôli tomu, že by som dokonale skrachoval, začal som hľadať príležitosti mimo svojej pracovnej doby. Inými slovami, hľadal som ďalšiu prácu, ktorú budem vykonávať popri svojej stálej. Toto rozhodnutie sa ukázalo ako jedno z najlepších v mojom živote, nakoľko vďaka tomu som sa dostal do priameho predaja, odkiaľ moje kroky nasledovali k vlastnému podnikaniu.

Preto môžem smelo povedať, že ak by som nebol nespokojný, možno by som bol ešte zamestnaný u toho istého šéfa, na ktorého som tak nadával. Moja nespokojnosť mi ukázala tú správnu cestu a dnes už spokojný som.

Majte preto na pamäti, že nespokojnosť je dobrá vtedy, keď si ju uvedomíte a zamyslíte sa nad tým, prečo ste skutočne nespokojný. Prijmete to, rozhodnete sa ako s touto informáciou naložíte a budete podľa toho jednať. Ak dokážete prijať nespokojnosť, tak prestanete žiť vo svete “Keby…”. Zrazu nebudete svoju energiu míňať na hlúpe uvažovanie o tom, čo by bolo, keby.., ale začnete uvažovať nad zásadnými riešeniami, ktoré vás danej nespokojnosti dokážu zbaviť. Ak žijete vo svete “Keby…”, nemáte totiž čas uvažovať nad riešeniami.

Nad celým týmto problémom spokojnosti, nespokojnosti či prijatia visí jedna nenápadná vlastnosť. A tou je úprimnosť.

Akonáhle som začal byť k sebe úprimný, zrazu mi v hlave začali napadať riešenia, ktoré by moju situáciu mohli vyriešiť. Keď som žil vo svete “Keby…”, jediné, čo som robil, bolo to, že som nadával na svojho šéfa, bol som nahnevaný a nespokojný. V okamihu, keď som bol k sebe úprimný, dokázal som definovať, prečo som nespokojný a začal som hľadať riešenia. Mojim riešením bolo, že som začal hľadať ďalšiu prácu, ktorú by som mohol vykonávať popri stálej práci. A to mi zmenilo život. Naučil som sa jednu veľmi dôležitú vec – vedieť zvládať svoju nespokojnosť a naučiť sa ju prijať.

Preto vyzývam aj vás, moji drahí čitatelia, aby ste boli vždy k sebe úprimní. Ak ste v dlhoch a prežívate na úveroch, tak teraz vstaňte, postavte sa pred zrkadlo a narovinu povedzte osobe pred vami, v akých problémoch pláva. Spýtajte sa osoby v zrkadle, aké riešenie spolu nájdete, aby ste tieto ťažké časy úspešne preskákali. Viem, že realita môže byť veľmi bolestivá, ale predsa len je to realita a jediné čo musíte urobiť je prijať ju, rozhodnúť sa a konať.

Tým, že to budete odďalovať a hovoriť si, že ešte nie ste na tom až tak zle, vám v budúcnosti zaručí ešte horšiu realitu, než je teraz. Pamätajte, ak budete robiť stále tie isté veci, budete stále na tom istom mieste. Ak však chcete zmeniť svoju realitu a dostať sa ďalej, je treba niečo zmeniť. Sústreďte sa a nájdite to, čo musíte zmeniť. Riešenie je vo vás už teraz, musíte ho iba objaviť.

Teraz je rad na vás. Napíšte minimálne 5 vecí, s ktorými ste nespokojní. A nehovorte, že také nie sú. Buďte k sebe úprimní. Vy viete aká je realita, teraz je čas, aby ste si ju pripustili.

… … … … … … … … … … … … …

… … … … … … … … … … … … …

… … … … … … … … … … … … …

 

Bravo. Už viete, v čom ste nespokojní. Dokázali ste sa pozrieť realite do očí a pred sebou máte 5 vecí, ktoré vám prerastajú cez hlavu. Teraz sa na ne zamerajte. Prijmite to, že tu sú, a že ste s nimi nespokojní. Eliminujete ich jedine tak, že učiníte rozhodnutie, na základe ktorého týchto 5 vecí vyriešite.

Prejdite jednotlivo všetkých 5 vecí, pre ktoré ste nespokojní a spýtajte sa sami seba – Ako tento problém môžem vyriešiť? Čo musím spraviť, aby som ho dokázal zmierniť, prípadne natrvalo odstrániť z môjho života?

Odporúčam vám ísť systematicky – problém po probléme. Nemusíte to spraviť hneď. Môže vám to trvať istú dobu. Viem, že nájsť riešenie na vec, ktorá vás už dlho sužuje, môže byť obtiažne. Nie však nemožné.

Do nasledujúcich riadkov si vypíšte riešenia, na ktoré ste prišli.

… … … … … … … … … … … … …

… … … … … … … … … … … … …

… … … … … … … … … … … … …

 

Gratulujem. Čo vám teraz ostáva? Konajte presne podľa riešení, ktoré ste si práve napísali. Môžu to byť riešenia, ktoré sú nepríjemné, nepohodlné, či na prvý pohľad neuskutočniteľné. Ale už ste sa rozhodli a preto vám neostáva nič iné, len konať. Poďte do toho! Zmeňte svoju realitu!

PRVÝ KROK

PRIJATIE

Sabina. Tak sa volala dievčina z južného Walesu. Bolo to krásne dievča, ktoré malo 27 rokov. Mala tmavé vlasy, vyrazné rysy tváre, chudú postavu a často počúvala, že sa podobá na Angelinu Jolie. Pred sebou mala sľubnú kariéru modelky. Zdalo sa, že všetko nasvedčuje tomu, že bude veľmi úspešná, nakoľko agentúry sa o ňu išli potrhať. Práve nafotila album pre jeden z najvýznamnejších pánskych magazínov v Londýne. To bol pre ňu vtedajší vrchol kariéry.

Sabina rada športovala. Koniec koncov, musela sa udržiavať vo forme kvôli svojej práci. Nemohla si dovoliť zanedbať svoje telo. Tak pravidelne cvičila. Jedla len zdravé jedlá, ktoré mala pripravené po konzultácií s profesionálnym trenérom a expertom na zdravú výživu. Vyštudovala vysokú školu a k ľuďom bola vždy veľmi milá. Všetko jej išlo ako po masle. Vyzeralo to, ako by bola na všetko pripravená. Ako keby mala za sebou nejakú jasnovidku, ktorá jej hovorí, čo ju čaká na ďalší deň.

To však nebola pravda, ako sa ukázalo v jeden jesenný deň. Sabina musela navštíviť lekára kvôli rutinnej zdravotnej kontrole. Myslela si, že všetko bude v poriadku, no mýlila sa. V testoch jej našli niečo neštandartné. O pár dní sa dozvedela, čo to bolo. Lekár si ju dal zavolať.

S obavami sa Sabina približovala k dverám lekára. Ihneď po vstupe do ambulancie jej lekár povedal, aby si sadla. Podišiel k nej s papiermi a sadol si oproti.

“Nebudem vám klamať Sabina, máte nádor na prsníku” oznámil doktor vážnym hlasom. Pokračoval: “Našťastie sme ho našli v počiatočnom štádiu. Nevieme však, či je nádor zhubný alebo nezhubný. Musíme odobrať vzorky”

Sabine sa tisli slzy do očí. O rakovine prsníka čítala, ale moc toho o nej nevedela.

“To naozaj? Aj napriek pravidelnej kontrole? Nemôžete sa mýliť?” odvetila vystrašene.

“Nie, Sabina, testy hovoria jasne. Je to rakovina.”

Sabina sa dohodla na podrobnostiach so svojim lekárom. Určili si ďalšie kroky a pobrala sa domov.

Po ceste neustále rozmýšľala, čo sa to udialo. Behom pár minút sa jej zrútil celý svet. Nevedela, prečo je to tak a neustále hľadala príčinu, ktorá by mohla dané ochorenie spustiť. No v jej mysli sa nič neobjavovalo. Žiadna príčina, žiadne riešenie.

Niekoľko nocí prebdela. Nevedela, ako sa má chovať.

Nevedela, čo má robiť. Podporu získavala od svojej sestry a rodičov, ktorí ju povzbudzovali.

Neustále však túto situáciu odmietala.

Po pár týždňoch jej lekár povedal zlú novinu. Jej stav sa zhoršoval. Prebdené noci, neustále plakanie a smútok z krásnej úspešnej 27 ročnej modelky spravili vyziabnutú a utrápenú ženu. Nevedela, čo má ďalej robiť. Túto situáciu jednoducho nedokázala prijať.

O pár týždňov mala ísť Sabina na operáciu, kde jej mali nádor vybrať. Následky mohli byť všelijaké. Doktor jej však narovinu povedal, že na kariéru modelky môže zabudnúť. Stresový život modelky, prísne diéty a celkový životný štýl by mohli znamenať, že v prípade, že by sa im ju podarilo poraziť, sa rakovina môže znova vrátiť.

Jedného dňa, asi dva týždne pred operáciou, sa Sabina zamyslela. Uvedomila si, že urobí všetko preto, aby zákernú chorobu porazila. Zmierila sa s tým, že už nebude môcť robiť modelku. Jej známi v modelingu jej však ponúkli prestížne miesto v jednej modelingovej firme, kde by značne využili jej schopnosti. Uvedomila si, že modeling nikdy neopustí. Lekári ju pripravovali na operáciu a ona už nemala síl ďalej sa stresovať, plakať a ničiť vlastné telo i dušu.

To bol okamih, kedy svoju realitu prijala. Zrazu z nej opadlo všetko napätie. Urobila si zoznam toho, čo ju čaká a prijala to. Úprimne zhodnotila svoj život, svoju chorobu a už ju viac neodmietala. Nechala tomu voľný priebeh. Dokonca si ani nepripravila možné riešenia. Proste to nechala plávať.

Prijatím svojej reality a vďaka tomu, že bola k sebe úprimná, zostala pokojná. Lekári sa starali o jej zdravotný stav a pred sebou mala teraz úspešnú kariéru v modelingovej agentúre, hoci už nie ako modelka. Zo svojho prestížneho miesta zrazu videla mnoho možností, ako môže ovlyvniť modelingový svet. Dokonca si povedala, že v prípade, že operácia dopadne dobre, napíše knihu.

Bude rada, ak sa jej príbeh dostane k ďalším ženám s podobnou diagnózou, ktorá ich vytrhla zo svojho bežného života.

Týždeň pred operáciou musela absolvovať rôzne predoperačné vyšetrenia. Tak sa zbalila a vybrala sa do nemocnice. O dva dni k jej posteli prišiel doktor s papiermi v rukách. Na jeho tvári Sabina videla, že niečo nie je v poriadku. Prisunul si stoličku k jej posteli a zvierajúc papiere v rukách jej povedal:

“Sabina, neviem, ako vám to mám povedať. Neviem, ako k tomu prišlo a všetci nad tým krútime hlavami. Nepovedali sme vám o tom už včera, pretože sme si mysleli, že to musí byť chyba a tak sme zopakovali testy ešte tri krát. Sabina… “ odmlčal sa.

“Nádor zmizol. Nevieme, ako je to možné, ale vo vašom tele nie sú žiadne známky rakoviny. Ešte urobíme nejaké testy, ale pravdepodobne zajtra môžete ísť domov.” Sabina neverila vlastným ušiam. Vyobjímala doktora

a s plačom mu poďakovala. Postavila sa z postele, aby to rozdýchala. Ihneď všetkým zavolala. Jej známi boli z toho unesení a nikto nerozumel, ako sa to stalo. Až pár dní po prepustení sa Sabina zamyslela.

“Môj postoj k chorobe sa zmenil, keď som ju prestala odmietať. Vtedy zo mňa opadol všetok stres a strach a konečne som sa po mesiaci poriadne vyspala. Vďaka tomu som ostala pokojná. Nechala som tomu voľný priebeh. Prijala som to a to mi zachránilo život.”

Vtedy Sabina pochopila silu prijatia. A odvtedy verí, že každá situácia jej niečo dá a nech je situácia akákoľvek, má jedno pravidlo – Nikdy neodmietaj svoju realitu.

Prijmi ju, zmier sa s ňou.

Sabina svoju realitu prijala. A čo vy? Týmto príbehom som vám chcel naznačiť obrovskú silu už samotného prijatia. Teraz si položte otázku. Ak samotné prijatie reality má tak veľkú silu, že dokáže doslova uzdravovať, akú silu môžu mať kompletné tri kroky?

Odpoveď nechám na vás, pretože vám chcem vyrozprávať ešte jeden skutočný príbeh.

Istý veľmi bohatý šľachtic z Francúzka viedol krásny život. Keď hovorím bohatý, tak tým myslím skutočne bohatý. Bol zdravý, mal skvelú rodinu a všetko vyzeralo ako z rozprávky. Až kým sa mu nestal úraz, ktorý ho ovplyvnil do konca života.

Jedného dňa sa rozhodol, že si ide zalietať so svojim lietadlom. Tesne po vzlietnutí si však uvedomil, že niečo nie je v poriadku. Motor znel divne. Zrútil sa.

Okrem iných početných zranení mal jedno najzávažnejšie. Zlomil si dva krčné stavce. Po prebudení z kómy bol veľmi dezorientovaný, ale spomínal si na to, čo sa stalo. Chcel sa pozrieť, či je celý v poriadku, no nemohol.

Zistil, že dokáže hýbať len s hlavou. Zvyšok jeho tela bol ochrnutý. Doživotne. Z jedného dňa na druhý sa mu zmenil život od základov. Niekoľko rokov to nedokázal prijať. Jeho stav kolísal a doktori nevedeli, ako dlho vydrží. Povedali, že cvičením a terapiou ho dokážu udržať pri živote možno do sedemdesiatky. Teraz mal päťdesiat. To pre neho znamenalo byť dvadsať rokov pripútaný na vozík a odkázaný na cudziu starostlivosť.

Ostal pripútaný na elektrický vozik, ktorý ovladál bradou.

Každopádne jeho život stratil zmysel. Prišiel o zdravie a neskôr aj o ženu, ktorá zomrela na rakovinu. Zostala mu už iba dcéra, pre ktorú dýchal. Opatrovatelia sa menili pravidelne. Nikto nevedel vydržať dlhšie. Preto organizovali takmer každý mesiac pohovory na opatrovateľov.

Všetci ho ľutovali a to on nenávidel. Nepotreboval súcit. Už mal toho všetkého dosť. Neustále si vyčítal, čo sa stalo. Nevedel sa s tým zmieriť. Pomyslenie na to, že by sa s tým niekedy zmieril a že by svoju realitu prijal, bolo absolútne nereálne. Deň čo deň, hodinu čo hodinu a minútu čo minútu myslel len na to, aký má skazený život.

Jedného dňa prišiel na pohovor jeden veľmi zaujímavý mladík. Vtrhol do miestnosti a napochodoval si to priamo k stolu, kde sa vykonával pohovor.

“Dajte mi razítko. Potrebujem razítko, že som tu žiadal o prácu. Kvôli podpore. Napíšte mi tam, že ste ma neprijali kvôli tomu, že nemám klasifikáciu a idem preč.”

Všetci boli unesení z toho, ako tam tento mladý muž napochodoval a diktoval, čo majú robiť.

“Diktujete nám, čo máme robiť?” odvetil mu ochrnutý muž menom Phillippe.

“Príďte zajtra ráno o deviatej a ja vám podpíšem ten papier.”

Mladík odišiel.

Keď ráno o deviatej prišiel, chyžná ho sprevádzala po dome a hovorila mu denný program Phillippeho, ako keby ho už prijali. A to bol fakt. Phillippe mladíka prijal za svojho opatrovateľa, aj napriek mladíkovmu odmietaniu. Phillippe sa s ním stavil, že ho nevydrží opatrovať ani dva týždne. Mladík mal rád výzvy a tak stávku prijal.

Počas nasledujúcich dvoch týždňov si mladík robil z Phillippeho srandu vedomky aj nevedomky. Napríklad keď mu zvonil telefón, podával mu ho s hlavou ponorenou do knihy. Mladík totiž úplne zabudol, že Phillippe je úplne ochrnutý.

Všetci Phillippeho presvedčovali, že mladík je drzý a s jeho klasifikáciou a s Phillippeho zdravotným stavom sa o neho jednoducho nemôže starať. Phillippemu bolo práve to, že nemal klasifikáciu sympatické. Bral ho ako obyčajného človeka. Vôbec nevnímal jeho hendikep ako všetci ostatní, ktorí ho len ľutovali.

Títo dvaja sa tak zblížili, že sa stali najlepšími priateľmi a dokonca o tom vznikol krásny francúzky film Nedotknuteľní.

Phillippe sa nikdy nevyliečil. Ale vďaka mladíkovi menom Drisse prijal svoju realitu a dokázal žiť zábavný a skvelý život aj napriek tomu, že bol od krku po končeky prstov ochrnutý. Mladík ho naučil, že život je zábavný aj napriek tomu, že je postihnutý a dokonca si obaja našli manželky a stali sa nerozlučnými priateľmi až doteraz.

Samotné prijatie reality robí obrovské zmeny, ktoré dokážu zmeniť človeku život. Rovnako ako Sabina sa o tom presvedčil aj Phillippe a niekoľko ďalších tisícok ľudí, ktorí pochopili, že odmietanie reality je životu nebezpečné a môže veci ešte oveľa viac zhoršiť.

Ak sa teda pýtate, čo je to “prijatie reality”, odpoveď nájdete v predošlých dvoch skutočných príbehoch. Prijať realitu znamená zmieriť sa s tým, čo je. Uvedomiť si, že inak to byť nemôže. Neriešiť otázku, prečo to tak je, alebo ako by to mohlo byť. Jednoducho a prosto prijať situáciu takú, aká je.

Viem, že to niekedy bude ťažké. Zmieriť sa a prijať realitu môže byť niekedy naozaj kruté. Spomeňte si na Sabinu, ktorá musela prijať to, že má rakovinu. Dokonca musela prijať aj fakt, že by mohla zomrieť. Inokedy to môže byť prijatie straty blízkeho človeka. Prijatie rôznych finančných problémov. Pre niekoho môže byť zasa veľmi ťažké prijať to, že prehral dôležitý turnaj a pre iného môže byť veľmi ťažké zmieriť sa s faktom, že mu ušiel životný biznis.

Inokedy to ale bude pre vás veľmi jednoduché. Napríklad prijať fakt, že na menu v reštaurácii nemajú to, čo by ste si práve želali, môže byť celkom jednoduché. Pre mňa je jednoduché prijať, že ráno musím vstať skoro ráno, aj keď by som najradšej ešte spal.

Samozrejme, pre každého je to úplne individuálne. Každopádne platí rovnica, že pre vás ťažké a negatívne situácie budete príjmať veľmi ťažko a naopak pre vás pozitívne a dobré veci budete príjmať veľmi ľahko.

Teraz už viete, že ak niečo odmietate, vašou úlohou by malo byť prijať to – nech už sa jedná o čokoľvek. Ak to je negatívna vec, budete ju príjmať ťažšie, ako keď by sa jednalo o pozitívnu vec. To však neznamená, že sa to nedá. Len vám to pôjde ťažšie.

Prijať situáciu je vlastne veľmi jednoduché. Stačí sa na okamih zastaviť a povedať si v duchu alebo kľudne aj nahlas jednu veľmi dôležitú vec – Nemám stroj času.

Táto vtipná poznámka vás vytrhne zo sveta “Keby..” a uvedomíte si, že realita je realita a to, čo sa stalo, sa už neodstane. Nezostáva vám teda nič iné, len to prijať. Už len samotný fakt uvedomenia si, že musíme prijať realitu, je oslobodzujúci.

Minulosť a budúcnosť vs. prítomnosť

Rád by som sa vrátil k nášmu “obľúbenému” slovu “keby”. Mnohí z nás odmietajú skutočnú realitu, pretože sa moc vŕtajú v minulosti aj v budúcnosti.

Teraz vám vyrozprávam príbeh človeka, ktorý sa moc vŕtal v minulosti.

Robert bol mladík, ktorý vyrastal v rodine zo strednej vrstvy. Jeho rodičia sa snažili, aby z neho vyrástol úprimný, slušný a pracovitý muž. Je pravda, že občas to bolo ťažké, ale podarilo sa to. Mal blond tmavé vlasy a hnedé oči. Bol to úplne obyčajný chlapec.

Keď mal Robert 15 rokov, zahľadel sa do svojej spolužiačky. Mal veľmi rád predstavu, ako sa spolu prechádzajú po pláži držiac sa za ruky pri západe slnka za nekončiace more. Častokrát, keď si túto myšlienku prehrával v hlave, doň učiteľka hodila pero, aby opäť prístál na zemi. Celá trieda sa mu potom smiala. To, že bol zaľúbený do tejto dievčiny s exotickým a ojedinelým menom Anastázia, sa dalo zistiť veľmi jednoducho. Vždy keď sa s ňou mal rozprávať, začal koktať a červené uši prezrádzali, že sa s ním niečo deje.

Ťažko povedať, či Anastázia o jeho náklonnosti vedela, pretože onedlho začala chodiť s iným chlapcom z triedy.

Ubehol rok, dva, tri a Anastázia stále randila s inými chlapcami a na Roberta sa ani nepozrela. Sem tam s ním prehodila pár viet, ale to iba zo slušnosti, že sú spolužiaci.

Jedného dňa, po rokoch zaľúbenosti, sa Robert odhodlal, že to Anastázii povie. Povie jej o jeho citoch. Zastavil ju, keď išla zo školy a trasúcim sa hlasom ju pozdravil. Anastázia sa usmiala a odzdravila ho. Robert nevedel zo seba dostať to, čo chcel, ale po chvíľke trápneho ticha z neho vykĺzlo: “Ľúbim ťa.”.

Anastázia sa začala nahlas smiať, čo bol pre Roberta tvrdý úder do ladvín.

“Ja už chodím s Martinom. Ale som rada, že si mi to povedal.” s veľkým úškrnom sa pobrala preč.

Pre Roberta to bola zdrvujúca správa, ktorú síce vedel, ale takúto reakciu nečakal. Dva dni nebol v škole, pretože sa hanbil, že ju stretne.

Anastázia zachovala svoju tvár a nikomu neprezradila, že Robert po nej “ide.”

Roky ubiehali. Škola sa skončila a každý šiel vlastnou cestou. Robert však stále neprestal myslieť na Anastáziu.

Keď mal 25 rokov, uvidel ju v meste s iným mužom. Chcel ju pozdraviť, ale po tom, ako ho v škole pred niekoľkými rokmi odmietla, nenabral odvahu.

Robertovi kamaráti sa pomaly ženili, no on stále nemal ani jednu priateľku. Stále myslel na Anastáziu. Nevedel však, čo má robiť, ako jej to má povedať a veľmi sa bál jej reakcie. Roberta sa rodičia pýtali, prečo si nenájde nejakú priateľku. Koniec koncov, Robert vyzeral veľmi dobre a dá sa povedať, že ženy po ňom pokukovali. On si to však nevšímal a jeho koncetrácia, čo sa týka žien, sa upriamovala stále len a len na Anastáziu.

Roky ubiehali ako voda až mal Robert 33 rokov. Už mal vlastný byt a slušnú kariéru vo vlastnej produkčnej spoločnosti. O Anastázií už dlho nepočul, ale v jeho mysli bola deň čo deň. Od bývalých spolužiakov sa dozvedel, že sa vydala a že už čaká druhé dieťa s prominentným doktorom. To pre neho bolo ako nôž do srdca. V tej dobe sa okolo Roberta začala točiť krásna žena menom Júlia. Mala 25 rokov a bola to veľmi inteligentná a krásna blondínka, ktorá milovala nočné prechádzky.

Spoznali sa viac a Robert jej rozprával o Anastázií. Deň čo deň, hodinu čo hodinu. Vždy keď zbadal západ slnka, hovoril jej o svojej predstave, ako sa s Anastáziou prechádza po pláži. Jedného dňa to Júliu prestalo baviť a nahlas mu vykričala, ako sa do neho zaľúbila, ale on jej neustále hovorí o Anastázii. Povedala, že ju to mrzí, ale nemohla by žiť s vedomím, že miluje inú, aj keby sa Robert rozhodol, že by si chcel s Júliou začať. A tak z jeho života odišla.

Keď mal Robert 45 rokov a mal za sebou 20 rokov práce na vlastnej firme, stále bol bez ženy. Jeho spoločnosť mala úspech. Koncetroval sa len na prácu, aby nemyslel na Anastáziu, ktorú začal vídať častejšie kvôli tomu, že sa presťahovala do mesta, kde býval. S času na čas si spomenul na svoju predstavu prechádzky po pláži, ale už vedel, že s Anastáziou nikdy skutočne nebude. Aj napriek tomu, že sa dozvedel, že sa rozviedla, ho stále trápilo to, ako ho odmietla. Bál sa prísť za ňou a pozvať ju na večeru.

Ubehlo ďalších pár rokov a Robert mal 59 rokov. Už pár rokov o Anastázií nepočul. Stále nemal pri sebe žiadnu ženu. Síce bol známy a úspešný, ale žiadnu ženu si nikdy skutočne nepripustil k telu. Občasné romániky končiace sexom boli už len nutnou zábavkou. Jeho myseľ sa stále koncetrovala na Anastáziu.

O pár rokov neskôr, keď mal Robert 66 rokov, stretol svojho kamaráta, ktorého veľmi trápilo to, ako Robert premrhal celý život myslením na jednu ženu.

“No, môj zlatý. Ťahá ti pomaly na sedemdesiatku a nikdy si nemal poriadny vzťah. Celý život si premrhal vŕtaním sa v minulosti a predstavami o budúcnosti. Niekoľko žien ťa vyslovene chcelo a všetky si mučil rečami o Anastázii. Teraz, keď si starý, už o teba nijaká žena nezakopne. A ak by zakopla, stále by si sa vŕtal v minulosti a bolo by po všetkom. Tvoja minulosť ti zničila budúcnosť aj prítomnosť. Si spokojný? To, že si neprijal, že ťa Anastázia nechce, ti pokazilo celý život. Nemáš žiadnych potomkov, ktorí by prebrali tvoju úspešnú firmu a ja sa ťa teraz pýtam – Toto si chcel?”

Po tomto monológu sa Robertov kamarát z útulnej kavierne, v ktorej sedeli, vytratil. Robert sa zamyslel a slzy mu lemovali jeho zvráskavenú tvár.

To bol príbeh človeka, ktorý sa príliš vŕtal v munostli. Príbeh človeka, ktorý nechcel prijať realitu a neustále ju odmietal. Bohužiaľ, uvedomil si to až v starobe, keď už zistil, že premrhal celú svoju mladosť vŕtaním sa v minulosti. A ako povedal Robertov kamarát – neničte sami seba, svoju budúcnosť aj prítomnosť tým, že nechcete prijať veci, ktoré sa stali v minulosti. Nechajte to tak. Prijmite to. A viete prečo? Pretože nemáte stroj času.

Robertov príbeh bol smutným príbehom, ktorý sa odohráva deň čo deň v rôznych kútoch sveta. Príbeh Roberta je príbeh minulosti. Ale problém je, aj keď sa príliš vŕtate v budúcnosti. Pýtate sa, ako sa dá vŕtať v budúcnosti?

John práve cestoval so svojím otcom v aute. Sedel na sedačke spolujazdca a videl ako jeho otec šoféruje.

“John, keď dospeješ, vždy choď autom opatrne, pretože nikdy nevieš, čo sa môže stať. Môj známy sa zabil na aute len preto, že nedal prednosť v jazde, takže dávaj pozor na značky, ktoré sú, bohužiaľ, častokrát veľmi zle viditeľné” povedal ustarosteným hlasom Johnovi jeho otec, ktorý sa o neho veľmi bál, pretože to bol jeho jediný syn a vlastne jediné dieťa.

John bol celý život vychovávaný v dobrej rodine, ktorá sa ho snažila pripraviť na budúcnosť, ktorá podľa jeho matky nevyzerala vôbec dobre. Neustále rozbroje, vojny, násilie, rôzne krízy a hrozby globálnych chorôb vyvolávali v jeho rodičoch obrovské starosti a tak sa mu celý život snažili do hlavy vtĺkať rôzne upozornenia a rady, ktoré ho mali pred týmito neduhami novodobej spoločnosti (ako to oni nazývali) ochrániť.

John bol už ako malé dieťa veľmi bojazlivý. Jeho spolužiaci nemali probém skočiť zo stromu do jazera. John to však nikdy neurobil, pretože mama mu povedala, že nevie, aká tam môže byť hĺbka a preto nech sa nikdy neopováži skočiť, aby sa náhodou nezabil, alebo aby si neprivodil ťažký úraz, ktorý by ho poznačil na celý život.

Inokedy sa zasa John bál prísť neskoro domov, pretože podľa jeho rodičov po polnoci vychádzajú von nebezpeční ľudia, ktorí by ho mohli zlákať na zlé chodničky a predsa nechce stráviť život za mrežami.

Nemusím vám hovoriť, ako takéto reči poznačia dospievajúce dieťa. Jednak sa mu spolužiaci začali v škole smiať, že je maminkin maznáčik a bol označovaný za “boja”. A jednak (čo bolo oveľa horšie) tomu, čo mu vštepovali rodičia, začal veriť. Bál sa naučiť sa bicyklovať, aby náhodou nespadol a nezlomil si nohu. Bál sa prekročiť povolenú rýchlosť na aute, aby náhodou nenarazil a nezabil sa. Dokonca sa bál neumyť si ruky po príchode domov, aby nedostal rôzne baktérie, ktoré by mohli ohroziť jeho zdravie.

Keď bol John dospelý, neustále sa trápil. Bohužiaľ, nepoznal život tak, ako ho poznali jeho rovesníci. To, že bol “bojko”, neprijal. Miesto toho si hovoril, že je len starostlivý a opatrný. A to podľa neho predsa nebolo nič zlé.

John sa potýkal s rôznymi starosťami celý život. Postupom času mal rodinu a narodil sa mu syn, ktorému dal meno Patrik.

Keď mal Patrik 10 rokov, zobral ho John na výlet.

V aute ho pripútal a počas cesty mu hovoril to, čo mu hovoril jeho otec, keď bol malý.

“Patrik, keď raz budeš veľký a budeš šoférovať auto, tak v žiadnom prípade nesmieš chodiť rýchlo a nikdy nesmieš prekročiť povolenú rýchlosť. Nikdy nevieš, čo sa môže stať. Na cestách sú rôzni cestní “piráti”, ktorí nedávajú pozor a mohlo by sa to skončiť veľmi zle.”

Bohužiaľ John nevedel, čo týmito rečami robí. Johnova manželka však nebola ako on. Bola to nebojazlivá dáma, ktorá chcela v živote skúsiť hocičo. Častokrát ju John napomínal, aby sa ukľudnila a aby bola opatrná, pretože (ako mu hovoril jeho otec) nikdy nevie, čo sa môže stať. John jej však nikdy príliš neoponoval a nesnažil sa jej argumentovať na jej odpovede, kvôli tomu, že sa bál, aby sa s ním nerozišla.

Ona dávala ich deťom trochu inú výchovu. Vyzývala ich k tomu, aby skúšali nové veci. Aby boli opatrní, ale pozor – iba do istej miery.

Na základe toho, že deti sa fixovali väčšinou na mamu ju aj viac poslúchali. Vyrástli z nich odvážni mladí ľudia, ktorí väčšinou dosiahli to, po čom túžili.

V starobe sa John ohliadol za svojim životom a uvedomil si jednu vec. Nikdy neskúsil to, čo zažili jeho deti, keď mali ešte len osemnásť. Nikdy neskúsil bungee jumping. Nikdy nešiel rýchlo na aute. Nikdy si nedokázal dostatočne obhájiť svoje slovo. Nikdy neskočil s padákom. Nikdy nerozbehol vlastnú spoločnosť a nikdy nespravil niečo bláznivé a spontánne.

Bol z toho veľmi smutný, pretože si uvedomil, že 95% starostí, ktoré mal v hlave a ktorých sa veľmi bál, sa nikdy nestali.

Na sklonku života bol veľmi vďačný za svoju manželku, ktorá vychovala ich deti tak, ako ich vychovala.

Toto bol príbeh človeka, ktorý sa príliš vŕtal v budúcnosti. Nikdy neprijal fakt a realitu, že zatiaľ sa nič zlého nestalo. Prítomnosť pre neho neexistovala. Vždy sa vŕtal v tom, čo zlé sa môže stať, ak urobí toto a tamto. Horšie bolo, že nikdy neprijal prítomnosť, nikdy neprijal to, že by sa v budúcnosti nemohlo nič zlé stať. Vždy sa rozhodol, že prijme tú zlú budúcnosť a na základe tohto rozhodnutia sa vyvíjal jeho život. Všetko si to uvedomil až na konci života, keď už bolo neskoro a pomedzi ustarostené prsty mu utiekla mladosť.

Tieto dva príbehy jasne ilustrujú, aké môže byť nebezpečné nepríjmať prítomnosť a nepríjmať realitu taká, aká skutočne je. Odmietanie reality môže spôsobiť, že na sklonku života si uvedomíte, že celý váš život ste mohli žiť inak – šťastnejšie a kľudnejšie. Bohužiaľ vtedy s tým už nič nespravíte a budete môcť opäť prijať len fakt, že ste to nestihli a že ste žili tak, ako ste žili.

Je dôležité príjmať prítomnosť, fakty a rôzne situácie tu a teraz. Vôbec sa nemusíte sústrediť na minulosť ani na budúcnosť. A viete prečo? Pretože nemáte stroj času.

Je dôležité si uvedomiť, že jediné, čo určuje vašu budúcnosť je vaša prítomnosť. A čo určuje vašu minulosť?

Predsa vaša prítomnosť. Vo svojej podstate to je vlastne veľmi jednoduché. Ale tak to beriem ja, pretože som sa tak rozhodol. Záleží len na vás, či sa rozhodnete brať to jednoducho alebo zložito.

Princíp prijatia svojej aktuálnej prítomnosti, svojej reality je v zmierení. Musíte sa jednoducho zmieriť, že je to tak, ako to je a ísť ďalej.







VAŠU MINULOSŤ A BUDÚCNOSŤ URČUJE VAŠA PRÍTOMNOSŤ

Ako som povedal pred malou chvíľou, vašu minulosť aj vašu budúcnosť určuje iba vaša prítomnosť. Už len to, že čítate túto knihu (vaša prítomnosť), určilo to, že knihu zavriete (vaša budúcnosť) a že ste knihu čítali (vaša minulosť). Ako som povedal – jednoduché.

Mali by sme sa teda sústrediť iba na prítomnosť? Veľmi krásne to popisuje Eckhart Tolle snáď vo všetkých svojich dielach. Odporúčam si prečítať jeho knihy, ak chcete vedieť, ako skutočne využiť silu prítomného okamihu pre svoj vlas-tný prospech. Sám prirovnáva život k ceste, na ktorej je najdôležitejší krok, ktorý robíte práve teraz.

Nie. Netvrdím, že sa musíme sústrediť iba na prítomnosť. Niekedy je milé či dokonca užitočné zaspomínať si na svoju minulosť, či popremýšľať nad svojou možnou budúcnosťou. Má to však jeden háčik. Musíte sa od týchto vecí vedieť odosobniť. Inými slovami musíte dokázať to, čo nedokázal Robert (trápil sa minulosťou) ani John (trápil sa budúcnosťou). Ak už budete nad týmito vecami rozmýšľať, tak majte na pamäti, že minulosť sa už stala a nikdy viac sa neodstane a že budúcnosť ešte neexistuje a tvoríte si ju práve teraz.

Je úžasné tieto veci správne pochopiť, pretože potom váš život zmení celú svoju dosavadnú frizúru. Už sa nebudete obviňovať z toho, čo sa stalo pred niekoľkými rokmi, ani sa nebudete trápiť nad tým, čo s vami bude, keď… Vizualizujte svoju budúcnosť a poučte sa zo svojej minulosti, nikdy však tomu neprepadnite, pretože vás to môže zničiť ako Roberta a Johna.

Je dôležité, aby ste sa naučili príjmať svoju prítomnosť, nech už je akákoľvek. Niektorí z vás sa možno pýtajú sami seba, prečo máte prijať aj zlú, negatívnu situáciu. Mnohí totiž prirovnávajú prijatie k zlyhaniu alebo k akémusi vzdaniu sa. Ale to nie je pravda. Keď píšem o prijatí, netvrdím vám “Vzdajte sa!”.

Hovorím “Prijmite situáciu takú, aká je a podniknite kroky k tomu, aby ste túto situáciu vyriešili – nie zmenili.”

Ak nechcete prijať povedzme to, že sa vám pokazilo auto práve vo chvíli, keď ho najviac potrebujete, tak budete okolo neho len pobehovať a nahnevane pohadzovať rukami ako pán

Červený v prvom príbehu tejto knihy. Budete si hovoriť, že keby sa vám nepokazilo, tak by ste nemeškali na stretnutie a stihli ďalšie svoje povinnosti.

Čím skôr však prijmete realitu, tým rýchlejšie začnete konať a uvažovať v prítomnosti. Nepýtajte sa, prečo sa to stalo – to je nepodstatné. Čo najrýchlejšie túto situáciu prijmite a zavolajte opravárovi, do požičovne áut alebo inému človeku, ktorý by vám mohol byť nápomocný. Zabudnite na to, že máte pokazené auto. To je už v tejto chvíli nepodstatné. Podstatné je len jedno – čo budete robiť? Ako zareagujete?

Keď budete kričať a nadávať, situáciu to nijako nezmení, môžete ju zmeniť jedine vy. A to tým, že všetko prijmete tak, ako je a podniknete kroky k tomu, aby ste prítomnosť vyriešili.

Prijatie samo o sebe teda v žiadnom prípade nepredstavuje zlyhanie, nepredstavuje to nekonanie. To, že situáciu prijmete, vás ukľudní a donúti uvažovať konštruktívne.

Zoberte si človeka, ktorý zistí, že má vážnu chorobu. Ak mu poviem “prijmi to”, nechcem od neho, aby prijal, že má chorobu, sadol si a čakal na smrť. Chcem, aby sa prestal zožierať otázkami typu – Prečo práve ja? Čo som komu urobil? a podobne.

Chcem, aby prijal fakt, že chorobu už má a chcem, aby začal konať a robiť všetko preto, aby chorobu odstránil – aby sa vyliečil a prestal svoju pozornosť zameriavať na to, čo už nedokáže zmeniť.

Chápete? Prijatie nepredstavuje to, že sa necháte na pospas osudu a ďalej sa za svoju pravdu nebudete biť. Prijatie predstavuje ukľudnenie, prijatie nevyhnutného, prijatie reality a ako sa hovorí, situácia sa najlepšie rieši, keď je človek kľudný. Nervozita je nepriateľ.






PRIJATIE ZODPOVEDNOSTI

V tejto knihe som sa už zmienil o prijatí zodpovednosti. To je veľmi dôležitý bod pre dosiahnutie úspechu ako takého. Je extrémne dôležité prijať zodpovednosť za seba samého, za svoje rozhodnutia a aj za následky svojich rozhodnutí. Je dôležité prijať zodpovednosť za celý svoj život, nie len za to, čo chcete.

Prijatie zodpovednosti je jeden z najdôležitejších krokov vôbec. Možno ste čítali slávnu publikáciu od Joa Vitaleho – Svet bez hraníc. V tomto medzinárodnom bestselleri sa Joe a jeho mentor Ihaleakala Hew Len vyjadrujú o kompletnom prijatí zodpovednosti za svoj život. Inými slovami tam hovoria o prijatí svojho života ako celku. V jednoduchej vete by som mohol povedať, že sa tam vyjadrujú o tom, že za všetko si môžete sami a keď hovorím za všetko, tak tým myslím aj to, že môžete za veľké zemetrasenie v Indonézií. Áno, presne tak.

Do písmena a do bodky.

Niekomu sa to môže zdať absurdné. Ako by som ja mohol za to, že v Indonézií bolo veľké zemetrasenie?

Nechcem to príliš rozpitvávať – radšej vám odporučím, aby ste si túto knihu prečítali – avšak musím vysvetliť hlavný princíp, pretože je to veľmi dôležité pre pochopenie celej tejto knihy a pre pochopenie troch krokov vôbec.

Ihaleakala Hew Len hovorí, že môžete za všetko, čo sa vo vašom živote objaví, nehľadne na to, či je to pozitívne alebo negatívne. Ak totiž máte prijať zodpovednosť za celý svoj život, tak si musíte uvedomiť, že je to váš život, v ktorom sa to zemetrasenie objavilo, že je to váš život, v ktorom ste sa odcudzili s vašim dobrým priateľom a že je to váš život, v ktorom sa objavili vojny či iné negatívne, ale aj pozitívne veci.

A keďže je to váš život, v ktorom sa tieto veci objavili – môžete za to vy. Vychádzame z toho, že si do svojho života priťahujete negatívne, ale aj pozitívne skúsenosti. Inými slovami, ak si povedzme váš kamarát zlomí nohu na dovolenke, na ktorej ste vy vôbec neboli a nejakým spôsobom ste sa to dozvedeli – môžete za to vy. Znamená to, že máte v sebe niečo zlé, čo spôsobilo to, že sa vo vašom živote objavila negatívna skúsenosť v podobe zlomenej nohy vášho kamaráta. Hoci sa noha nezlomila vám, objavilo sa to vo vašom živote a keď vychádzame z toho, že ste prijali zodpovednosť za celý svoj život, tak potom môžete za tú zlomenú nohu vy.

V tejto chvíli Ihaleakala Hew Len a Joe Vitale hovoria o tom, čo robiť v takejto situácii. Ako zabrániť tomu, aby sa vo vašom živote objavovali tieto negatívne skúsenosti. Dá sa to pomocou techniky, ktorá je popísaná v knihe Svet bez hraníc. Odporúčam vám preto, aby ste si ju prečítali a zamysleli sa nad tým, čo títo dvaja páni o prijatí zodpovednosti hovoria.

Myslím, že majú pravdu, ak hovoria, že prijatie zodpovednosti len za to, čo sa stane priamo nám, vlastne ani nie je prijatie zodpovednosti. Môžeme si vyberať, za čo prijmeme zodpovednosť, to áno, ale ak neprijmeme zodpovednosť za svoj kompletne celý život, tak sa nám budú v živote neustále objavovať negatívne situácie, pri ktorých sa budeme tváriť, že ich nevidíme a že my za to nemôžeme.

Všetko má však svoju postupnosť a ja nemôžem – a ani nechcem – od vás to, aby ste okamžite vedeli prijať zodpovednosť za celý svoj život.

Aby ste sa naučili prijať zodpovednosť za celý svoj život, sa totiž najprv potrebujete naučiť prijať zodpovednosť za situácie, ktoré sa stanú priamo vám. Či pozitívne, či negatívne. Až potom môžete prejsť na vyšší level prijatia celého svojho života. Koniec koncov, prijatie celého vášho života podľa princípov knihy Svet bez hraníc vám pôjde oveľa ľahšie, keď sa naučíte najprv tri kroky, ktoré v tejto knihe popisujem.







AKÉKOĽVEK PRIJATIE JE NÁDEJ NA LEPŠÍ SVET

V dnešom svete sa pohybujú rôzni ľudia. Sú tu ľudia rôznej národnosti, rôzneho náboženského vyznania či ľudia rôznej farby pleti. Počúvame rôzne druhy hudby a fandíme rôznym klubom. Neexistuje, aby boli na svete dvaja ľudia, ktorí sú úplne rovnakí. Dokonca i jednovaječné dvojčatá sú odlišné. Myslím si, že je to veľmi dobré. Vo veľa ľuďoch však táto rozdielnosť evokuje nervozitu a zlosť. Z toho vzniká rasizmus, náboženské či svetové vojny, utláčanosť, pohŕdanie, bitky alebo hádky.

V podstate ako hlavný problém by sa dalo definovať prijatie, alebo skôr neprijatie a odmietanie reality. Keď píšem, že prijatie je nádej na lepší svet, tak to myslím úplne a do bodky.

Jedného dňa sa istý pán zobudil a povedal si, že takto by svet nemal vyzerať. Rozhodol sa preto, že s tým niečo urobí.

Naučil sa to, čo bolo treba, obklopil sa ľuďmi, ktorí ho podporili a väčšinu ľudí presvedčil, aby verili tomu, čomu verí on.

Človek by mal mať podľa neho svetlú pleť, modré oči a blond vlasy a mal by spĺňať ďalšie atribúty, ktoré predurčujú dokonalého človeka.

Už asi viete o koho sa jedná. Adolf Hitler rozpútal druhú svetovú vojnu a dovolím si tvrdiť, že práve preto, pretože neprijal svoju realitu. Odmietal ju. Nechcel prijať fakt, že ľudia sú rôzni. Ak by tento fakt prijal, dovolím si tvrdiť, že by obe vojny neboli.

To je obrovský príklad toho, kam až môže zájsť neprijatie resp. odmietanie reality.

Pred malou chvíľou som spomínal rasizmus. Ten je súčasťou našich životov už od nepamäti. Vždy ma veľmi trápili pohľady rasisticky utláčaných ľudí v televíznych novinách. Hlavnou príčinou toho celého je opäť odmietanie reality.

Rasista jednoducho odmieta prijať fakt, že má niekto inú farbu pleti ako on.

Riešenie? Prosté a jednoduché – prijatie. Prijatie toho, že sú medzi nami ľudia, ktorí sú odlišní než my. Prijatie faktu, že farba pleti nemení charakter, nemení správanie ani nijako inak zásadne neovplyvňuje človeka – či je dobrý alebo zlý.

Ľudia, ktorí zmýšľajú rasisticky, sú na tomto svete s nami a my musíme tento fakt prijať. Každopádne si prajem, aby som touto knihou prispel k tomu, aby sa ľudia zamysleli a naučili sa príjmať veci a nie ich silou mocou odmietali.

Rasizmus je však len jedna z milióna vecí, ktoré prosté prijatie dokáže zmeniť. Sú to napríklad vzťahy, arogancia či zlá nálada.

Uveďme si príklad dvoch partnerov. Martina fajčí cigarety, je od nich závislá. Denne vyfajčí viac ako jednu krabičku. Jej partner Dávid je z toho veľmi smutný a častokrát sa kvôli cigaretám hádajú. Dávid jej vyčíta to, že fajčením si veľmi kazí zdravie a že pasívne fajčenie škodí rovnako jemu. Martina mu na to apeluje buď čistou ignoráciou, alebo proste tým, že sa prestať snažila, ale nedokáže to.

Čo s takýmto vzťahom? Možno vám to bude zvláštne, ale poznám niekoľko vzťahov, ktoré sa rozpadli práve kvôli rovnakému “cigaretovému” problému.

Z pohľadu našich troch krokov to môžu vyriešiť obaja veľmi jednoducho. Buď prijme Martina fakt, že fajčenie jej naozaj škodí a mala by s tým prestať a prestane. Alebo

Dávid prijme realitu, že Martina fajčiť jednoducho neprestane, a že môžu v budúcnosti nastať v Martininom živote zdravotné komplikácie.

Tento vzťah sa s najväčšou pravdepodobnosťou skončí, ak obaja stále budú odmietať realitu. V takom prípade budú stále pokračovať v hádkach, ktoré časom prerastú do väčších rozmerov, v ktorých už cigarety nemusia hrať veľkú rolu. Cigarety mohli byť len akýmsi spúšťačom.

Takže ide len o to, kto sa rozhodne prijať realitu aj s následkami, aké mu toto prijatie môže priniesť.

Ak by sa povedzme Martina rozhodla neprestať fajčiť, musela by rátať s faktom, že v budúcnosti môže mať zdravotné komplikácie a v neposlednom rade aj s tým, že by sa s ňou pravdepodobne Dávid rozišiel.

Je dôležité podotknúť, že nech by urobil rozhodnutie ktokoľvek z nich, toto rozhodnutie nesmie ísť proti nim samotným.

Tým mám na mysli to, že s rozhodnutím, ktoré sa chystáme spraviť, musíme byť vnútorne zžitý. Nesmieme sa rozhodovať pre blaho druhého, musíme sa rozhodnúť preto, lebo to chceme a cítime to tak. Ak totiž učiníme rozhodnutie len preto, aby sme uspokojili toho druhého, ideme tým sami proti sebe a konáme proti svojmu presvedčeniu. Takéto rozhodnutia nebývajú šťastnými riešeniami a dlho nevydržia.

Preto je dôležité vážiť si samého seba. Svoju osobnosť. Musíme poznať svoju hodnotu a zvyšovať ju. Nesprávnymi rozhodnutiami a rozhodnutiami proti svojej vôli svoju hodnotu častokrát devalvujeme. Na základe toho sa stávame nešťastnými.

Zapamätajte si. Nejde prijať realitu a ísť pritom proti sebe a svojím presvedčeniam.







AKO NA TO?

Spočiatku nemusí byť pre vás ľahké začleniť prijatie do vášho života. Väčšina ľudí je totiž nastavená na odmietanie reality. Keď sa nám niečo nepáči, automaticky to začneme odmietať a snažíme sa to zmeniť.

Môžu za to predovšetkým naše zvyky, ktoré sme získali už ako malé deti.

Ako všetci vieme, ak chceme zmeniť svoje zlé návyky, musíme ich nahradiť dobrými návykmi. Preto prijatie samo o sebe vyžaduje aktívny tréning.

To znamená, že sa môžete rozhodnúť, že sa naučíte prijímať všetky situácie s kľudom. Môžete sa rozhodnúť, že už nikdy viac nebudete odmietať realitu. Akonáhle však príde situácia, na ktorú by ste mali reagovať prijatím a nie odmietaním, ovládnu vás emócie, ktoré preberú nad vami kontrolu. Emócie budú riadiť to, ako sa k situácii postavíte a dokonca budú riadiť aj to, ako sa zachováte.

Nebojte sa. Chce to čas a tréning, kým emócie zmiznú a na ich miesto sa postaví prijatie. Nie je na tom nič zlé, keď človeka ovládnu emócie. Ako som povedal, väčšina z nás je tak nastavená vďaka návykom, ktoré v sebe máme už od detstva. Naučenie sa prijať každú situáciu je proces, ktorý potrvá nejakú dobu. Každopádne to dokážete zvládnuť.

Pozor. Nezaraďte si emócie na zlé miesto. Netvrdím, že emócie sú zlé a treba sa ich zbaviť. Práve naopak. Emócie sú veľmi dobrá vec. Prostredníctovom emócií vyjadrujeme lásku a ďalšie pocity. Treba sa však vyvarovať emóciám pri rozhodovaní. Vtedy potrebujeme s čistou hlavou prijať danú situáciu a emócie nechať preplávať skrz nás, nezapojiť ich do procesu rozhodovania, pretože nám skresľujú predstavu o situácii.

S emóciami máme spojené všetky zážitky. Keď sa v nás spustí emócia, tak sa hlava automaticky snaží prideliť najviac podobnú minulú skúsenosť s tou terajšou. Tá však môže byť úplne iná, len sme vtedy cítili rovnaké emócie. Následne sa do vedomia dostáva určitý návyk vytvorený z minula, ktorý nás začne ovládať a riadiť. To už je automatika a vôbec si to neuvedomujeme. Preto je veľmi dôležité naučiť sa ovládať emócie pri rozhodovaní, aby sme objektívne dokázali zhodnotiť veci a nenechať sa ovplyvniť minulosťou.

Negatívnych návykov sa zbavíte jednoducho tak, že sa budete snažiť nahrádzať ich novými zvykmi. Preto pri každej situácií, dobrej či zlej sa na chvíľku zastavte a v duchu si povedzte.

“Prijímam ťa”.

Uvidíte, že behom niekoľkých týždňov sa vaše reakcie budú automaticky meniť. Zrazu sa z odmietania reality stane prijímanie reality. A už vtedy sa vám rapídne začne život meniť k lepšiemu.

Verte mi, sám som si tým prešiel a prešli si tým mnohí ľudia, ktorým som o tejto technike povedal skôr, než som napísal túto knihu.

Je veľmi dôležité, aby ste si uvedomili, že cieľom toho všetkého nie je vyriešenie žiadneho problému.

Cieľom je naučiť sa prijať realitu takú, aká je – s problémami či bez nich. Dobrú či zlú. Pozitívnu či negatívnu.

Akúkoľvek.

Cieľom je poraziť odmietanie reality v každom smere. Už sme si povedali, čo odmietanie reality spôsobuje. Strach, úzkosť, hádky, problémy, nenávisť, nespavosť, choroby.

Všetky tieto a rôzne ďalšie veci sú spôsobené a vyvolané hlavne odmietaním reality. Ak sa naučíte realitu prijať takú, aká naozaj je, so všetkým čo prináša, stanete sa lepším človekom a hore spomenuté veci sa vás budú týkať menej.

Po prijatí však nasleduje ďalší z troch krokov, ktorý sa vám chystám objasniť v ďalšej časti knihy. Čítajte ďalej.

ROZHODNUTIE

V istom veku človek dosiahne úroveň, kedy musí začať robiť rozhodnutia. Zo začiatku sú to veľmi jednoduché rozhodnutia. Rozhodnutie robiť si domáce úlohy, rozhodnutie, s ktorým kamarátom pôjdem von, rozhodnutie, ktorý šport budem trénovať. V neskoršom veku už rozhodnutia naberahú “grády”.

Musíme sa rozhodnúť, na akú školu pôjdeme študovať, čo nás baví, ako sa budeme správať, akú hudbu budeme počúvať, aký film pozerať, či niekomu pomôžeme alebo nie, prípadne na aký krúžok sa v škole zapíšeme.

S postupujúcim vekom sa naše rozhodovacie kompetencie neustále zvyšujú. V dospelosti sa už rozhodujeme častokrát v životne dôležitých otázkach.

Zoberiem si túto ženu za manželku? Chcem kúpiť tento dom? Chcem mať dieťa? Chcem vykonávať toto povolanie? Ako sa zachovám v prípade nevery? Začnem podnikať? V čom budem podnikať? Aký je môj životný cieľ? Čo čakám od života?

Ja som nebol iný. Ako každý človek, aj ja som si prešiel týmito vecami. Aj ja som si prešiel tým, že moje rozhodovacie kompetencie sa neustále zvyšovali.

V detstve a mladosti to tak zatiaľ nie je, ale postupom času sa každý človek začne pýtať sám seba, či jeho rozhodnutie v danej chvíli bolo správne alebo nesprávne.

Inými slovami, každý začne skôr či neskôr svoje rozhodnutia analyzovať. A práve z týchto analýz vznikajú rôzne dohady, intrigy, hádky alebo pochvaly, úsmevy či priateľstvá.

V tom istom čase si začneme všímať ľudí a začneme hodnotiť ich schopnosť rozhodovania. Tento sa rozhoduje pomaly, tento rýchlo. Za tohoto musí rozhodnúť niekto iný a tak ďalej. V tejto dobe sa rozhodovanie stalo našou pevnou súčasťou a práve vtedy si veľmi málo ľudí uvedomí, že práve rozhodnutia a reakcie priamou úmerou určujú náš život.

Ja som si to chvalabohu uvedomil. Aj keď neskoro.

Už v mladosti som neprekypoval veľkou dávkou rozhodnosti. Na telesnej výchove pri basketbale som nevedel, či mám prihrať alebo hodiť loptu na kôš. Stalo sa teda zo mňa dokonalé basketbalové drevo. S futbalom to bolo jednoduché. Bol som prevažne bránkar ako môj otec a keď letela lopta do bránky, jednoducho som sa po nej hodil a snažil som sa ju chytiť. V tomto prípade však za mňa rozhodla skôr letiaca lopta, než ja. Musím však podotknúť, že lepší brankár ako môj otec som rozhodne nebol.

V neskoršom školskom veku som sa nevedel rozhodnúť, na akú školu pôjdem. Nevedel som sa rozhodnúť, čo chcem jesť na raňajky, tak som dokonca niekedy vôbec neraňajkoval. Veľmi ťažké rozhodovanie som mal na písomkách v škole. Nevedel som sa rozhodnúť, aká odpoveď je správna. To malo trošku horší dopad, pretože som tým pádom nebol moc dobrým žiakom.

Keď som si robil vodičský preukaz, tak som sa nevedel rozhodnúť, či mám na jednej križovatke dať prednosť alebo nie. Zato policajt sediaci v aute hodnotiac moju jazdu sa rozhodol veľmi rýchlo. Preto som vodičský preukaz spravil až na druhý krát.

Keď ma kamaráti volali von, nevedel som sa rozhodnúť, či pôjdem alebo nie.

A v reštaurácií som sa radšej rozhodol podľa väčšiny. V skratke bol som typický príklad nerozhodného človeka, ktorý bol rád, keď za neho rozhodol niekto iný. To ma dosť často dostávalo do nevýhodnej pozície. Neskôr som si uvedomil, že nerozhodní ľudia sú označovaní za “ťuťkov”, ktorí majú málo sebavedomia a nemajú kuráž. Označovaný týmito nálepkami som byť rozhodne nechcel a tak som sa rozhodol, že popracujem na tom, aby som bol rozhodný.

Urobil som to veľmi jednoducho. Ak nastala situácia, kedy som sa mal rozhodnúť, tak som sa proste rozhodol hodením mince. Podľa toho som si zafixoval, že je lepšie najprv rozhodnutia trochu zanalyzovať, až potom sa rozhodnúť. A tak sa aj stalo. Dôležité však je, že som si povedal, že vždy sa rozhodnem ja. Nikto nebude rozhodovať za mňa. Odvtedy som sa snažil rozhodnúť sa skôr ako ostatní.

Postupom času sa vďaka týmto krokom zo mňa stal rozhodný človek. Vytvoril som si zvyk – rozhodovať sa. To bola však iba jedna časť. Akonáhle sa totiž rozhodnete, dávate tým najavo, že za svoje rozhodnute prijímate zodpovednosť. A tu vás začnú napádať ďalší démoni s otázkami typu “Rozhodol si sa správne? Nemal si sa rozhodnúť inak?”

Ak za svoje rozhodnutie zodpovednosť prijmete, tieto otázky vám napadať nebudú. Ak však o svojom rozhodnutí pochybujete, tak vám tieto otázky budú víriť hlavou až kým nezistíte výsledok.

V tejto kapitole by som vám veľmi rád povedal, ako je to s rozhodnutiami v skutočnosti – aké sú dôležité, ktoré rozhodnutie je to správne, čo nám hrozí, keď sme nerozhodní, aké typy rozhodovaní poznáme, ako prekonáme strach z rozhodovania a mnoho iných užitočných informácií.

Rozhodovanie je druhý krok na ceste k šťastnému a pokojnému životu. Preto je dôležité, aby ste si túto kapitolu prečítali a podčiarkovali si pre vás užitočné informácie.







ČO JE TO ROZHODNUTIE?

V prvom rade je dôležité, aby sme pochopili, čo to vlastne rozhodnutie je. Moje vysvetlenie znie:

Rozhodnutie je výber určitej alternatívy resp. konania. Pravda je taká, že v každej situácií máme na výber. Niekedy dokonca aj z viacerých alternatív. Niekto si môže myslieť, že žiadne možnosti nemá. Pravda je však inde. Vždy je možnosť. Je len na nás, aby sme ju našli, vybrali si a spravili rozhodnutie.

Samozrejme treba spomenúť aj to, že poznáme rôzne druhy rozhodnutí. Niektoré sú pre nás ľahšie, iné ťažšie. Spravidla to funguje tak, že väčšina ľudí považuje vždy svoje rozhodnutie za to najťažšie. Vyzerá to tak však iba z vášho pohľadu. Z môjho pohľadu to môže vyzerať úplne inak. Pritom však záleží iba na vás. Preto vravím – naučte sa rozhodovať sami.

Tým nechcem povedať, aby ste sa prestali o svojich rozhodnutiach radiť so skúsenejšími ľuďmi v oblasti, v ktorej sa potrebujete rozhodnúť. Naopak, poraďte sa. Nikdy však nikoho nenechajte rozhodovať za vás.

Hovorím to hlavne preto, lebo rozhodnutie, pred ktorým stojíte, môže byť z pohľadu iného človeka jednoduché. Z vášho už to tak byť nemusí.

Mimochodom, ak necháme za seba rozhodnúť niekoho iného a dané rozhodnutie sa ukáže ako nesprávne, tak veľmi často vznikajú situácie, že obviňujeme toho, koho sme nechali rozhodnúť. Z toho plynú samozrejme hádky, obviňovanie a ďalšie reakcie, ktoré do nášho života prinášajú negatívne emócie.

Zoberme si ako príklad rozchod dvoch ľudí, ktorí tvorili pár niekoľko rokov.

Janette a Mark boli spolu šťastní osem rokov. Potom sa v ich vzťahu niečo zlomilo. Nasledujúci jeden rok len tak utekal pomedzi prsty. To, ako sa celých 8 rokov nehádali, si vynahrádzali teraz. Zrazu sa v ničom nezhodli.

Janette však Marka veľmi milovala a nechcela sa len tak jednoducho vzťahu vzdať. Chcela ho zachrániť a snažila sa. Mark bol v tomto období veľmi nejednotný a sám nevedel, ako má s týmto vzťahom naložiť. Nevedel, či ho má ukončiť a zahodiť tak osem krásnych rokov so ženou, ktorú tak dlho miloval a stále miluje.

V ich vzťahu nepanovala nevera ani alkohol. Proste si prestali rozumieť. Každý sa zameral na niečo iné a počase sa už ani nevedeli poriadne pozhovárať. Každý hovoril o tom svojom.

Mark aj Janette mali svojich priateľov, ktorým sa o svojej situácií zdôverili. Samozrejme, každý oddelene a každý im podal svoju vlastnú verziu toho, prečo to už prestalo klapať.

Čo myslíte, ako to dopadlo?

Janettini priatelia jej radili, aby vzťah ukončila. Tvrdili jej, že je krásna a že Mark pre ňu nie je ten pravý muž.

Markovi priatelia hovorili to isté.

Janette však mala hlavu v smútku. Stále Marka veľmi milovala. Spomínala na tie krásne roky, ktoré s Markom zažila. Ako spolu boli na dovolenke, ako Mark varil ich prvú spoločnú večeru, ako sa nasťahovali do svojho prvého bytu a plakať začala vtedy, keď si spomenula na to, ako spolu plánovali mať dieťa. Všetko jej to bolo ľúto.

Mark bol rozhodnutý, že dá na radu priateľov a ukončí tento vzťah. Keď v jeden večer prišiel domov, našiel tam Janette, ako si prezerá ich spoločné fotky. Mark k nej podišiel. Janette so zaslzenými očami ale s úsmevom na perách, podala Markovi ich spoločnú fotku, na ktorej boli odfotení v plutvách na svojej prvej dovolenke pri mori.

Mark k nej podišiel a spoločne si začali prezerať fotky.

Naozaj skvele sa pobavili a zaspomínali na časy, kedy im spolu bolo dobre.

Vtom si Mark uvedomil, že to medzi nimi vlastne až také zlé nie je a že to, čo práve teraz v ich vzťahu nastalo, mohla byť len chvíľková anomália. Istý druh vzťahovej klaustrofóbie. Mark si uvedomil, že jeho kamaráti neprežili to, čo prežil s Janette on. Neboli to emócie, na základe ktorých sa Mark rozhodol, že Janette neopustí. Boli to fakty, že im je spolu dobre.

Jeho priatelia nemali fakty. Nevedeli o ich spoločnom vzťahu s Janette nič. Videli len terajšiu situáciu, ktorá bola iba dočasná.

Obaja spolu zostali. Nerozišli sa, a to na základe svojich vlastných rozhodnutí. Rozhodli sa svoj vzťah zachrániť a dokázali to. Ich priatelia sa v tej dobe mýlili. A to len preto, lebo to z ich pohľadu vyzeralo úplne inak.

Týmto príbehom som chcel naznačiť, že len vy viete, ako sa máte rozhodnúť, pretože len vy máte v rukách najviac faktov. Nikto iný.

Pre Marka však toto rozhodnutie znamenalo veľký posun a bolo to pre neho ťažké. Stratu milovaného človeka, stratu doterajšieho osemročného života.

Vaši priatelia, rodičia, milenci či rodina nevedia o vašich najhlbších pocitoch či myšlienkach. Aj keď si niektorí možno myslia, že o vás vedia všetko, nie je to tak.

Preto vravím, vypočujte si rady od svojich známych a berte ich na vedomie. V žiadnom prípade však nedovoľte rozhodnúť niekoho iného za vás, pretože z ich pohľadu banálne rozhodnutie pre vás môže byť životným rozhodnutím. Nenechajte za vás rozhodovať druhých.

Rozhodujte sa sami!

Toto bol príklad rozhodovania sa v rámci vzťahov.

Rovnako ťažké rozhodnutia však môžu nastať v každej oblasti nášho života. Práca, rodina či zdravie – aj toto sú oblasti, ktoré sú pre niekoho dôležité a pre iného zasa vôbec.







AKO SA MÁME ROZHODOVAŤ?

Mojim odporúčaním je rozhodovať sa hlavne na základe faktov. A nikto nemá v rukách toľko faktov, koľko ich máte vy. Preto sa musíte rozhodnúť sami.

Rýchlosť našich rozhodnutí ovplyvňuje aj to, ako rýchlo máme fakty k dispozícií. Sú situácie, kedy máme všetky fakty k dispozícií a viac faktov už mať nebudeme. Vtedy je dôležité rozhodnúť sa okamžite. Koniec koncov, načo by ste svoje rozhodnutie odkladali, keď sa aj tak o svojom probléme viac faktov nedozviete?

Podobne funguje aj systém vyšetrovania polície či lekárov. V prípade lúpeže alebo vraždy príde na miesto činu detektív. Detektív zhromaždí všetky dostupné dôkazy (fakty) a ďalej s nimi pracuje. Následne sa snaží hľadať ďalšie a ďalšie dôkazy (fakty), aby sa dokázal správne rozhodnúť. Až keď vie, že žiadne ďalšie dôkazy (fakty) už viac mať nebude, rozhodne sa.

Rovnako tak lekár. Ak prídete k doktorovi s tým, že vás bolí brucho, nepošle vás rovno na operáciu. Jednoducho v tom momente začne zhromažďovať viac faktov o tom, čo vás trápi. Posiela vás na rôzne vyšetrenia a výsledky z nich zhromažďuje. Až keď má všetky dostupné fakty o vašej bolesti, určí diagnózu a nastaví riešenie.

Fakty zhromažďujeme hlavne preto, aby sme urobili čo najlepšie možné rozhodnutie. Ak by detektív alebo doktor nemali dostatok jasných faktov, tak by sa s najväčšou pravdepodobnosťou rozhodli zle. A v prípade doktora by vás to dokonca mohlo stáť život. Rozhodujme sa teda hlavne na základe faktov. A rozhodujme sa hlavne vtedy, keď vieme, že už viac faktov k danému problému mať nebudeme.

Ak sa naučíte rozhodovať na základe zhromažďovania faktov, rozhodovanie pre vás prestane byť ťažké. Ale nezabúdajte na jednu dôležitú vec, ktorú sme už spomínali. Nezapájajte do svojich rozhodnutí emócie a nerozhodujte sa na základe nich.







PREČO JE ROZHODNUTIE DÔLEŽITÉ?

Pred pár dňami som stretol kamaráta Patrika. Bol to môj starý známy a nevideli sme sa vyše roka. Keď sme sa videli naposledy, témou číslo jedna boli jednoznačne nehnuteľnosti.

Patrik bol rodinne založený človek a so svojou manželkou si chcel kúpiť svoj vysnívaný dom. Stretli sme sa na základe určitých finančných rád, ktoré odo mňa žiadal.

Bolo vážne fascinujúce počuť ho, ako hovorí o svojom vysnívanom dome.

“Chcem mať útulný bungalov, ktorý bude esteticky spĺňať presne moje požiadavky. Mal by mať viac ako 160 m2, chcem mať veľký dvor s dlaždičkami a chcem tam spraviť izbu aj pre budúce dieťa. Najviac sa však teším na krb. Bože, ako ja túžim po zimných večeroch pri krbe! Ak by si poznal niekoho, kto by podobný dom predával, okamžite mi volaj. Viem, že si kladiem veľa požiadaviek, ale toto všetko je môj sen. Hovorím to každému. Možno sa mi raz pošťastí taký dom nájsť.”

Zhodou okolností som poznal známeho, ktorý vlastnil realitnú spoločnosť. Tak som mu dal konakt na Patrika. To bolo asi to jediné, čo som mohol spraviť.

O pár dní mi Patrik volal do kancelárie celý vytešený.

“Tomáš, ten tvoj známy má v ponuke presne taký dom, aký som ti opisoval! To je neuveriteľné! Idem ho zajtra pozrieť. Som veľmi zvedavý. Chcel som ti len poďakovať za kontakt na známeho.”

Potom som o Patrikovi nepočul celý rok. Domnieval som sa, že Patrik dom kúpil. V tom zhone som však na to vôbec nemyslel a Patrik mi úplne vykĺzol z pamäte.

Stretol som ho až o rok – pred pár dňami.

Bol veľmi smutný. Vyzeral zničene a ledva ma odzdravil.

Keď som ho zastavil, spýtal som sa ho, čo sa deje. Dlho sme sa nevideli a keď som ho stretol naposledy, vyzeral veľmi šťastne.

”Pamätáš si, ako sme sa naposledy bavili o tom vysnívanom dome, ktorý bol v ponuke na predaj tvojho známeho?

“Áno viem, myslel som, že si ten dom kúpil, nie?”

odvetil som prekvapene. “To som mal v pláne, Tomáš. Nakoniec sa do toho oprela moja rodina a aj rodina mojej ženy. Odhovárali nás od kúpy toho domu. Vraj, že je zlé, že je pri lese, nie je nový, bude ho treba zrekonštruovať a tak ďalej. Ten dom som vážne chcel, ale nevedel som sa rozhodnúť. Nevedel som, koho mám počúvať, až som začal pochybovať.”

“Ako si to vyriešil?”

“Prerástlo to do tak veľkých hádok, že sa momentálne so ženou rozvádzame. Bol som opäť rozhodnutý dom kúpiť, no medzičasom ma niekto predbehol. Neviem, čo mám robiť.”

“ Tak to ma mrzí, kamoš.” odvetil som smutným hlasom.

O pár dní sa mám stretnúť s Patrikom znovu. Dal som mu prečítať doterajšie zápisky z tejto (v tom čase pripravovanej) knihy a keď mi volal, znel v telefóne oveľa lepšie. Neskôr som sa rozhodol, že tento príbeh sa sem veľmi hodí a tak som ho s Patrikovým povolením do knihy umiestnil.

Ak sa nedokážeme rozhodnúť sami, prípadne pridlho váhame, môže to dopadnúť veľmi zle. Patrik začal brať do úvahy ľudí, ktorí ho od kúpy vysnívaného domu odhovárali. Prestal vnímať sám seba a svoje názory. Bol to predsa jeho vysnívaný dom. Voľba mala byť jasná.

A predovšetkým jeho.

Keďže sa Patrik nedokázal rozhodnúť dostatočne rýchlo, išiel tým sám proti sebe. To sa odrazilo nielen na jeho vzťahoch, ale aj na ňom samotnom.

Rozhodovanie je v našich životoch veľmi dôležité. Nie je to len akési slovo. Je to pilier života. Rozhodnutia nás posúvajú dopredu. Vďaka tomu, že sa rozhodneme, nestojíme na mieste. Rozhodného človeka ľudia veľmi často obdivujú a považujú ho za samostatného a sebavedomého.

Schopnosť vedieť sa rozhodnúť dostatočne rýchlo a jasne teda určitým spôsobom vytvára aj osobnosť človeka. Určuje to, ako sa na nás budú pozerať a čo v nás budú vidieť iní ľudia.

Stačí sa pozrieť na najúspešnejších ľudí planéty. Je podľa vás rozhodný Donald Trump? Bill Gates? Warren Buffett? Mark Zuckerberg?

Boli podľa vás rozhodní velikáni ako Steve Jobs, Albert

Einstein alebo Henry Ford?

Odpoveď je jasná. V ich životoch nenájdete moc situácií, v ktorých by sa nevedeli rozhodnúť. Vždy sa rozhodovali rýchlo, jednoznačne a bez toho aby do svojho rozhodnutia miešali city.

V tomto momente mi nedá nespomenúť mnou veľmi obdivovaného Steva Jobsa. Jobs bol človek, ktorý sa v jednej chvíli vedel rozhodnúť veľmi rýchlo a v druhej chvíli vôbec.

Preto vám porozprávam dva skutočné príbehy.

Pred niekoľkými rokmi Steva vyhodili z firmy, ktorú založil. Vyhodili ho akcionári, ktorí už nezniesli to, aký bol Steve človek. Páchol, chodil v šortkách a správal sa veľmi vulgárne a arogantne k takmer všetkým zamestnancom firmy. Ľudia sa na jeho správanie veľmi sťažovali a rovnako aj vedenie firmy s ním nebolo spokojné.

Rozhodli sa preto veľmi rýchlo – Steve Jobs musí odísť z riadiacej pozície Apple.

A tak sa aj skutočne stalo. Väčšina valnej hromady hlasovala za to, aby Steve opustil Apple. Bol z toho zničený. Bol to veľký míľnik v jeho živote.

O pár rokov Apple odkúpilo firmu, ktorú Jobs založil po svojom vyhodení z firmy. Tak sa Steve opäť dostal do vedenia spoločnosti Apple. Firma bola vtedy v žalostnom stave. Predávalo sa mnoho produktov s nie prílš veľkým potenciálom a ziskom už vôbec nie. Apple v tej dobe jednoducho stratil svoju hodnotu. Niektorí odborníci dokonca radili vlastníkom a akcionárom Apple, aby firmu zavreli, pretože podľa nich už táto firma nemala na trhu miesto.

Po príchode Steva Jobsa sa však niečo zmenilo. Urobil sériu veľkých rozhodnutí, ktoré určili smerovanie celej spoločnosti až dodnes. A rozhodol sa takmer okamžite.

Vyhodil takmer celé vedenie firmy, zastavil výrobu všetkých produktov a rozhodol sa, že celá spoločnosť sa zameria na štyri nosné produkty osobné počítače, profesionálne počítače, prenosné počítače a hudobné prehrávače.

Tieto rozhodnutia padli veľmi rýchlo a najmä vďaka tomu žne spoločnosť Apple Computer obrovské úspechy.

V tomto príbehu Stevovi rýchle rozhodovanie veľmi pomohlo. Spravil však aj také rozhodnutia, ktoré ho v živote neposunuli, naopak mu ublížili. Tu je jeden z nich.

Stevov život bol veľmi hektický. Bol plný stretnutí a práce. Snažil sa venovať aj svojej rodine, ale nezvládal to moc dobre. V tej dobe mal Steve dve firmy, ktorým sa naplno venoval. Boli to firmy Pixar a Apple. Obom firmám sa snažil venovať naplno. Síce vravel, že naplno sa staral iba o Pixar, všetci ostatní ale tvrdili, že to nebola pravda. Išiel na plný plyn.

Podľa neho práve toto obdobie najviac prispelo k tomu, že mu neskôr diagnostikovali rakovinu pankreasu. Keď mu to doktori oznámili, ostal Steve ako obarený. Diagnostikovali mu ojedinelú formu rakoviny pankreasu a mala by sa dať vyriešiť operáciou, pri ktorej by vyoperovali postihnuté miesto.

Steve však teraz svoju rozhodovaciu schopnosť nepredviedol tak, ako to vedel. Chodil rôznym terapeutom a liečiteľom. Vyzeral, ako keby tomuto problému nevenoval takmer žiadnu pozornosť. Ako keby rakovina nebola. Všetci mu radili, aby na operáciu išiel čím skôr. Manželka, deti, doktori, kolegovia a spoločníci vo firme. Všetci ho na operáciu nabádali. Nepočúval ich. Nakoniec sa rozhodol, že na operáciu pôjde. Bolo to deväť mesiacov po diagnostikovaní rakoviny.

Na operačnom stole však lekári zistil, že rakovina sa medzičasom rozšírila aj do iných častí tela. Operácia už nebola nutná. Bola zbytočná. Už sa viac nedalo nič robiť.

Po istom čase sa zdalo, že rakovina ustúpila. Bolo to však iba na chvíľu. O pár rokov nato sa opäť vrátila vo veľkom.

Steve Jobs nakoniec rakovine pankreasu podľahol. Lekári však tvrdia jedno – ak by sa Steve rozhodol pre operačný zákrok okamžite, mohol byť ešte medzi nami.

V tomto príbehu nedostatočne rýchle rozhodnutie zohralo veľkú životnú úlohu pre velikána ľudstva.

A takto by som mohol pokračovať a napísať celú jednu knihu príbehov len o rozhodnutiach. Teraz sa však zameriam na dôležitú vec, ktorá sa rovnako týka rozhodnutí.

Rozhodnutie musí byť pevné, inak to nie je rozhodnutie. Celé detstvo som bol veľmi chudý a útly chlapček. Bol som snáď najchudší z celej triedy, takže som si vysluhoval rôzne prezývky a samozrejme si na mňa deti v škole dovolovali o čosi viac. Vďaka týmto skúsenostiam som urobil pevné rozhodnutie – priberiem na váhe. To bolo niekedy na prelome základnej a strednej školy. Začal som cvičiť a priberal som jedna radosť. Keď som odchádzal zo strednej školy, patril som medzi priemer. Svoj cieľ som si splnil. Povedal som si však, že už nikdy nechcem byť chudý, lebo to človeku prináša len zbytočné problémy. Tak sa mi to vtedy vrylo do mysle.

Po škole prišla práca a ja som postupne kvôli časovej tiesni prestával cvičiť. Nestravoval som zdravo, lebo som mal popri práci málo času a keď mám byť úprimný, nemal som ani chuť rozmýšľať, či sa stravujem dobre alebo zle.

Výsledok bol zrejmý. Priberal som. Jedného dňa som si uvedomil, že som pribral viac, ako som mal pôvodne v pláne. Rozhodol som sa teda, že začnem opäť cvičiť a kvalitne sa stravovať. Podľa tohto rozhodnutia som konal asi týždeň. Potom som pomaličky od zdravého stravovania a aj od cvičenia upúšťal. Pýtate sa prečo?

Moje rozhodnutie jednoducho nebolo dostatočne silné a pevné a tak to aj dopadlo. Netreba za tým hľadať nič viac. Dokonca ešte teraz, keď píšem túto knihu, stále som si nedal pevné rozhodnutie schudnúť. Zastavil som sa na určitej váhe a iba sem-tam, keď niekto podotkne, že by som mal zhodiť pár kíl, si poviem, že by som s tým mal niečo robiť. Žiadne pevné rozhodnutie som však zatiaľ nespravil.

Možno sa pýtate, prečo sa teda konečne nerozhodnem schudnúť, keď viem, že by som mal. Mám svoje vysvetlenie. Bojím sa schudnúť. Nie vedome, ale podvedome. Mám v hlave vryté to, že keď som bol chudý, nezažíval som práve tie najšťastnejšie chvíle. So štíhlou postavou mám spojenú šikanu a podceňovanie. Preto pravdepodobne nechcem chudnúť.

Ak by som sa ale skutočne rozhodol schudnúť, urobil by som tak. Moje rozhodnutie by však muselo byť pevné.

Anthony Robbins tvrdí, že urobiť skutočné rozhodnutie znamená, že sme odhodlaní dosiahnuť výsledok a odstrihneme sa od všetkých ostatných možností.

Môžem vám však povedať aj taký príbeh, v ktorom som sa rozhodol dostatočne pevne a to, čo som chcel, som vďaka svojmu rozhodnutiu aj dosiahol.

Bolo to v dobe, keď som bol ešte zamestnaný. Mnohí, ktorí čítate teraz túto knihu, ste tak isto zamestnaní a možno ste ste vo svojej práci nespokojní a chceli by ste robiť niečo iné.

V takejto situácii som sa nachádzal pred časom aj ja.

Nie je jednoduché rozhodnúť sa, že dáte výpoveď.

Zvlášť ak nemáte na ruke inú prácu, do ktorej by ste mohli bez problémov prestúpiť bez toho, aby ste boli na nejakú dobu nezamestnaný a bez peňazí.

V dobe, keď som chcel dať výpoveď, som nemal nájdenú žiadnu inú prácu. Vedel som len jedno. A síce, že v terajšej práci ma to veľmi nebaví a dal by som všetko preto, aby som odišiel. Stále som sa však bál, čo bude, ak nebudem mať prácu. Čo ak budem dlhodobo nezamestnaný? Ako sa uživím?

Moja situácia bolo o to horšia, že otec mal úraz a teda ak by som dal výpoveď, mama by sama so svojim platu domácnosť neutiahla.

Po roku neustáleho rozhodovania sa som si povedal dosť. Pevne som sa rozhodol – chcem skončiť v tejto práci a nájsť si lepšiu.

Napísal som výpoveď a išiel som ju odovzdať.

Samozrejme, mal som rôzne pocity, s ktorými som musel bojovať, ale nakoniec som výpoveď skutočne odovzdal.

Moje rozhodnutie bolo tak pevné, že som to jednoducho spravil bez toho, aby som rozmýšľal, čo bude ďalej.

Dosť mi pomohol raper Rytmus, ktorý v jednej zo svojich pesničiek spieva: “Nechcel som, aby môj život ostal na jednom bode…” Rovnako som to cítil aj ja a preto som sa rozhodol a urobil to, čo bolo treba.

Niet divu, že o pár dní nato sa objavila nová práca, lepšie platená a oveľa príjemnejšia, ako tá predošlá.

Vďaka môjmu rozhodnutiu som sa posunul ďalej, ale bolo to len vďaka tomu, že moje rozhodnutie bolo pevné.

A tak to bolo so všetkým. Keď sme mali s Tomášom Polačikom zakladať spoločnosť The Vision, tiež tomu muselo predchádzať pevné rozhodnutie. A ako všetci viete, to rozhodnutie bolo skutočne pevné, nakoľko teraz podnikáme už v niekoľkých odvetviach naraz.

Pre vaše dobro si teraz úprimne a pravdivo odpovedzte na nasledovné otázky.

V akých situáciách sa rozhodujete rýchlo?

… … … … … … … … … … … … …

… … … … … … … … … … … … …

… … … … … … … … … … … … …

 

V akých situáciách sa rozhodujete pomaly?

… … … … … … … … … … … … …

… … … … … … … … … … … … …

… … … … … … … … … … … … …

 

Odkladáte momentálne nejaké svoje rozhodnutie? Ak áno, popíšte aké a dôvod, prečo ho odkladáte.

… … … … … … … … … … … … …

… … … … … … … … … … … … …

… … … … … … … … … … … … …

 

Chceli by ste sa naučiť byť rozhodnejším človekom? Ak áno, tak v ktorých oblastiach? Chcete byť rozhodnejším v otázke financií? Vzťahov? Podnikania? Športu? Popíšte, v čom by ste chceli byť rozhodnejší.

… … … … … … … … … … … … …

… … … … … … … … … … … … …

… … … … … … … … … … … … …

 

Všetko, čo ste doteraz dokázali, ste dokázali preto, že ste boli pevne rozhodnutí. Pevne ste sa rozhodli, že sa oženíte, že si kúpite auto, že pôjdete na dovolenku, že vyštudujete určitú školu, že chcete mať dieťa, že chcete stavať dom, že chcete žiť zdravo…

A to, čo ste doteraz nedokázali, no chceli by ste, závisí len na vašom nadchádzajúcom rozhodnutí. Zatiaľ ste to nedokázali preto, lebo vaše rozhodnutie nebolo dostatočne pevné. Možno vám okolie hovorilo, že to nedokážete, možno ste si to hovorili sami. Možno vás zastavili prekážky, ktoré ste si okamžite predstavili. Vaše rozhodnutie mohlo byť spočiatku velmi silné, ale nevydržalo vám dlhšiu dobu a preto ste svoj úspech nedosiahli.

To je všetko. Netreba za tým hľadať nič viac. Viete ako som napísal túto knihu? Pevne som sa rozhodol.

Rozhodnutie je v našom živote dôležité hlavne preto, aby sme sa posunuli ďalej. Aby sme nestáli na jednom mieste. Bez rozhodnutí by sme nedosiahli nič. Každé ráno sa musíte rozhodnúť ísť do práce, do školy. Rozhodujete sa o tom, čo budete cez deň robiť a ako dané úlohy vykonáte. Môžem smelo povedať, že celý život je o rozhodnutiach. Kto sa vie v dnešom svete pevne rozhodnúť, vyhráva. Veľmi sa mi páči názor Anthonyho Robbinsa, ktorý hovorí, že náš osud určujú rozhodnutia a nie okolnosti, v ktorých sa nachádzame. Rovnako tak všetko, čo sa naučíte, je bezcenné, pokiaľ sa nerozhodnete to použiť.

Neschopnosť rozhodnúť sa znamená nečinnosť. Nečinnosť znamená úpadok. Tam kde je úpadok, je neúspech.

Rozhodnúť sa znamená rásť. Kde je rast, tam je napredovanie. Kde je napredovanie, tam je úspech.

Rozhodnutím dokážeme zmeniť mnohé. Dokážeme zmeniť našu situáciu, náš život.

Tu prichádzame k ďalšej dôležitej otázke.

Počas čítania tejto kapitoly vám určite napadla otázka:

Aké rozhodnutie je to správne? Ako zistím, že som sa nerozhodol zle?

Odpoveď ste si prečítali v prvých častiach tejto knihy.

Žiadne rozhodnutie vo svojej podstate nie je dobré ani zlé a táto otázka je vlastne nepodstatná.

“Ako môže byť nepodstatná?” poviete si. “Veď to, či sa rozhodnem správne alebo nesprávne, ovplyvní celú situáciu.”

Súhlasím s vami, ale upravil by som to.

To, že sa rozhodnete, ovplyvní celú situáciu. Či je rozhodnutie správne alebo nesprávne, totiž nikto vopred nevie.

Obyčajné každodenné rozhodnutie, že pôjdete ráno do práce, môžeme vyhodnotiť ako veľmi nesprávne, keď vás na ceste do práce zrazí auto.

A naopak ho môžeme vyhodnotiť ako veľmi správne, keď v tom aute, ktoré vás zrazí, sedí vaša budúca životná láska.

Vidíte? Nikto dopredu nevie, či je jeho rozhodnutie správne alebo nie.

Nikdy nebudete dopredu vedieť, či ste sa rozhodli dobre či zle. Nikdy nezabudnite na tri kroky k šťastnému a pokojnému životu.

1: Prijatie


2: Rozhodnutie

3: Konanie podľa rozhodnutia

A rovnako tak si zapamätajte: Žiadne rozhodnutie nie je v danom momente správne ani nesprávne.

K tomu mi napadá hneď niekoľko príbehov. Dovoľte mi rozvinúť dva z nich.

Jonathan bol majiteľom veľkej spoločnosti, ktorá sa zaoberala výrobou uterákov a pomôcok do rôznych wellness centier. Z ničoho vybudoval veľkú nadnárodnú spoločnosť, ktorá dodávala sanitu do tých najväčších wellness centier v niekoľkých krajinách. V čase, kedy sa mu darilo najviac za celú kariéru, chcel expandovať do ďalšej krajiny, kde bol veľký dopyt po sanite pre wellness centrá, ktorú práve jeho spoločnosť vyrábala. Po dôkladnej analýze trhu začal s hľadaním správnych ľudí do spoločnosti. Zatiaľ mal na ľudí šťastie, nakoľko všetci riaditelia v rôznych krajinách, ktorých najal, boli úspešní. Mal istý zaužívaný postup pri výbere tých pravých zamestnancov a preto chcel použiť rovnaký postup rozhodovania aj v tomto prípade.

Po pár nevyhovujúcich kandidátov prišiel na rad človek menom Stanley. Stan bol zaujímavý hneď z niekoľkých dôvodov. Presne vyhovoval požiadavkám, aké vyžadoval Jonathan a rovnako tak mal veľkú výhodu – mal v tejto oblasti skúsenosti. Po krátkom zvážení kandidátov sa Jonathan rozhodol práve pre Stanleyho, ktorý mal byť výkonným riaditeľom v Kanade, kde sa chystal rozbehnúť svoj biznis. Jonathan bol veľmi rád. Strávil so Stanlyem nejaký čas, kým bol v zaškolovacom procese a veľmi si Stana – ako ho s obľubou volal – obľúbil. Stali sa z nich dobrí priatelia, ktorí sa pravidelne navštevovali a mali spolu výborný vzťah aj mimo práce.

Stan mal s Jonathanom snáď najlepší vzťah spomedzi ostatných riaditeľov, ktorých mal Johnathan pod svojimi krídlami.

Všetko nasvečovalo tomu, že Jonathanove rozhodnutie bolo správne. Spoločnosť vykazovala úspechy. Vtom sa ale niečo stalo.

Niečo, čo ovplyvnilo veľkú časť Jonathanovho biznisu.

Jonathanov účtovník zistil, že Stan robí vo firme finančné podvody pre svoje vlastné obohatenie. Účtovník ďalej zistil, že takto spoločnosť mohla prísť o viac ako dva milióny dolárov od Stanovho nastúpenia do firmy.

Jonathan nebol schopný slova. Ako správny manažér si však zachoval chladnú hlavu a nechal si Stana zavolať k sebe do kancelárie.

“Stan, zistil som niečo, z čoho nie som nadšený.” povedal nevšedne kľudným hlasom Jonathan.

“Nemusíš nič viac hovoriť, len mi povedz, či to je pravda. A rozhodni sa, či povieš pravdu, alebo nie, pretože od toho bude závisieť, ako sa to bude ďalej vyvíjať.

Vytváral si falošné faktúry, aby si sa obohatil?”

Stan celý sčervenel, začal sa triasť a do očí sa mu tlačili slzy. Nepovedal však nič.

“Takže je to pravda. Účtovník mi povedal, že si takto pripravil firmu o viac než dva milióny dolárov.” Jonathan vstal zo stoličky a podišiel k oknu svojej kancelárie a s prísnym úškrnom povedal:

“Ha, takže to vysvetľuje tvoj nový Mercedes na parkovisku, však?”

V tomto okamihu už Stan plakal a nebol schopný slova. Jonathan dal Stanovi na výber. Buď mu vráti dva milióny dolárov a viac ho neuvidí, alebo ho udá na políciu a skončí vo väzení.

Stan si vybral prvú možnosť. Všetky peniaze vrátil Jonathanovi späť a viac sa títo dvaja nevideli.

Jonathan vedel, prečo mu dal na výber. Vedel totiž, že ak by Stana udal, nikdy by sa svojich peňazí nedopátral.

Preto sa rozhodol tak, ako sa rozhodol.

Jonathan si spočiatku myslel, že jeho rozhodnutie vybrať za výkonného riaditeľa práve Stana bolo to najlepšie rozhodnutie, aké mohol kedy pre svoju firmu spraviť. Nakoniec sa však ukázal pravý opak. Jonathan to predýchal a rozhodol sa, že dá Stanovi na výber. Ukázalo sa, že toto rozhodnutie bolo správne a svoje peniaze získal nazad.

Aj v tomto prípade sa ukázalo rozhodnutie ako správne či nesprávne až po určitej dobe. Preto je veľmi dôležité pochopiť, že človek nikdy dopredu nevie, ako sa rozhodol.

Môžeme sa totiž rozhodovať len na základe doterajších faktov. Stan sa na začiatku javil ako výborná voľba a podľa toho sa Jonathan rozhodol. Po zistení ďalších faktov sa však status jeho rozhodnutia veľmi rýchlo zmenil na “nesprávne”.

Druhý príbeh je o mojom dobrom priateľovi.

Marek bol človek, ktorý mal veľmi rád istoty. Bol zamestnaný v jednej montážnej firme. Mal veľmi rád to, že mal dopredu presne určené, čo bude robiť a kedy to bude robiť. Mal uľahčené rozhodovanie, pretože za neho vždy rozhodol zamestnávateľ.

“Vtedy budeš robiť toto a potom budeš robiť tamto…”

Marek bol však veľmi nespokojný s tým, že nemohol rozhodnúť o tom, koľko peňazí dostane na výplatu.

Samozrejme sám seba oceňoval na oveľa viac, než jeho zamestnávateľ. Ale to je nekonečná rozprávka snáď každého zamestnanca.

Marek mal sny. Chcel ísť na dovolenku, chcel si kúpiť lepšie auto, chcel stavať dom, chcel mať viac času. Chcel toľko vecí, že by ich nevedel prstami spočítať.

Bol nahnevaný na systém a na svojho zamestnávateľa, ktorý mu podľa neho vyplácal veľmi malú výplatu za jeho výkon.

Jedného dňa Marek stretol kamaráta, ktorý už istú dobu podnikal na vlastné triko. Tento človek bol spokojný a už dosť dlho lámal Mareka, aby si aj on založil vlastnú firmu a začal podnikať sám.

Marek stále odolával. Ako som hovoril, mal veľmi rád istoty a vo firme mal isté to, že bude mať prácu a výplatu presne v stanovený termín (aspoň tak to videl on). Mal v sebe jednoducho vyvinutý tento návyk a podnikanie stále odmietal.

Bál sa starostí, bál sa, že nebude mať zákazníkov, že sa mu nebude dariť, že nenájde tých správnych ľudí a bál sa, že jeho spoločnosť krachne a s ňou aj jeho život. Naviac mu odmalička rodičia vtĺkali do hlavy, že si má po škole nájsť prácu a pracovať presne tak ako oni.

Podľa toho aj jednal.

Marek bol však stále viac a viac nahnevaný na svojho zamestnávateľa a jedného dňa – po zhodnotení všetkých faktov – sa rozhodol, že založí vlastnú firmu. Dal teda výpoveď. V tej dobe nemohol spávať, dokonca musel užívať tabletky na ukľudnenie, pretože teraz bol odkázaný už len sám na seba a to ho desilo. Už nemal istú výplatu, už nemal istú prácu, nemal isté nič. Musel sa spoľahnúť len a len na seba. Zavolal si teda svojho kamaráta, ktorý už pár rokov podnikal, nech mu poradí v ďalších krokoch.

Na začiatku sa Marekovi moc nedarilo. Nevedel si nájsť odberateľov ani dodávateľov. Dokonca nevedel nájsť ani správnych zamestnancov. V tej dobe sa začal sťažovať a dokonca sa chcel vrátiť do zamestnania. Musel si zobrať úver a zadĺžil sa tak veľmi, že by to dlhé roky nesplatil ani jeho príjem z predošlého zamestanania. Bol presvedčený o tom, že jeho rozhodnutie dať výpoveď bolo zlé a že mu len skomplikovalo život.

To však nebola pravda, pretože Marek vytrval, presne tak, ako mu radil jeho kamarát. Pomohol mu s náborom ľudí, s účtovníctvom a administráciou a dnes? Dnes Marek postavil a predal osem-bytový dom a desiatky rodinných domov. Jeho spoločnosť prosperuje a on s ňou. Chodí na vysnívané dovolenky, má auto, aké vždy chcel a dokonca teraz stavia svoj dom snov. Nakoniec sa ukázalo jeho rozhodnutie dať výpoveď ako to najlepšie rozhodnutie aké mohol spraviť.

Zo začiatku sa to však tak nejavilo.

Preto je dôležité vždy zhodnotiť fakty, rozhodnúť sa a podľa svojho rozhodnutia jednať a nerozmýšľať nad tým, či bolo dané rozhodnutie správne alebo nesprávne. Už keď ste raz fakty zhodnotili a na základe toho ste sa rozhodli, tak podľa toho konajte.

Môžu nastať situácie, kedy je treba svoje rozhodnutie zmeniť za pochodu. V dnešnej dobe sa trhy a ľudia vyvíjajú veľmi rýchlo a môže sa stať, že niekedy nám príde do cesty niečo, na základe čoho budeme musieť svoje rozhodnutie zmeniť. Môžete napríklad začať podnikať s istým materiálom a na trh príde o mesiac iný materiál, na ktorý zatiaľ nemáte licenciu. Môžete začať podnikať s ovocím a môže sa stať, že vašu úrodu zničí počasie.

To sú všetko situácie, ktoré sa jednoducho dejú.

Ak niekedy vo vašom živote nastane takáto situácia, tak to riešte, zhodnoťte fakty a rozhodnite sa, čo urobíte.

Niekedy proste príde čas prehodnotiť svoje rozhodnutie a je mnoho prípadov, kedy to môže prísť. Vašou úlohou je ale opäť zhodnotiť fakty a rozhodnúť sa.

Rovnako je dôležité, aby ste svoje rozhodnutia nevyhodnocovali príliš skoro. Marekovi sa tiež na začiatku nedarilo, ale vidíte, ako to dopadlo. Vždy tomu nechajte čas. Koľko? To vám nepoviem. Musíte to cítiť.

Tak, ako veľkí generáli vedeli, kedy majú zaveliť na ústup alebo na útok, ako hokejoví trenéri vedia, kedy majú zmeniť formáciu a tak ako zvieratá vedia, kedy majú utekať do bezpečia, tak aj vy viete, kedy môžete vyhodnotiť svoje rozhodnutie.

Ja mám jedno vlastné pravidlo.

Nikdy nevyhodnocujem rozhodnute príliš skoro. Nechám mu čas dozrieť. Je to podobné ako s whisky. Tiež musí istú dobu zrieť a až potom môžeme zhodnotiť jej kvalitu.

Skúste teraz sami trochu popremýšľať.

Na aké rozhodnutie ste najviac pyšný?

… … … … … … … … … … … … …

… … … … … … … … … … … … …

… … … … … … … … … … … … …

 

Kedy ste zistili, že toto rozhodnutie bolo správne?

… … … … … … … … … … … … …

… … … … … … … … … … … … …

… … … … … … … … … … … … …

 

Zhodnotili ste si pred týmto rozhodnutím fakty?

… … … … … … … … … … … … …

… … … … … … … … … … … … …

… … … … … … … … … … … … …

 

Na aké svoje rozhodnutie ste najviac nahnevaný?

… … … … … … … … … … … … …

… … … … … … … … … … … … …

… … … … … … … … … … … … …

 

Kedy ste zistili, že toto rozhodnutie bolo nesprávne?

… … … … … … … … … … … … …

… … … … … … … … … … … … …

… … … … … … … … … … … … …

 

Zhodnotili ste si pred týmto rozhodnutím fakty?

… … … … … … … … … … … … …

… … … … … … … … … … … … …

… … … … … … … … … … … … …

 

Mám pre vás ešte jednu úlohu. Dokážte sami sebe, že sa skutočne chcete zmeniť a že sa chcete skutočne stať rozhodným človekom. Ako na to?

Každý z nás nejaké rozhodnutia odkladá. Niektoré sú ťažšie, iné ľahšie. Spája ich však to, že ich odkladáme.

Aké rozhodnutia odkladáte? Napíšte jedno ťažké rozhodnutie a jedno ľahké rozhodnutie. Dokážte si tak, že to skutočne myslíte vážne.

Ťažké rozhodnutie:

… … … … … … … … … … … … …

… … … … … … … … … … … … …

… … … … … … … … … … … … …

 

Ľahké rozhodnutie:

… … … … … … … … … … … … …

… … … … … … … … … … … … …

… … … … … … … … … … … … …

TRETÍ KROK

KONANIE

Pred vyše rokom som vydal svoju prvú knihu “6 návykov úspešných osobností”. V nej popisujem 6 hlavných návykov človeka, ktoré vedú k úspechu. Jedným z týchto návykov je aj konanie, inými slovami aktivita. Zhodou okolností považujem práve tento návyk za ten najpodstatnejší zo všetkých. Ak nekonáme, nerastieme. A čo nerastie, zomiera.

V knihe “6 návykov úspešných osobností” popisujem tri príbehy, ktoré deklarujú to, ako je tento návyk pre človeka dôležitý.

V knihe, ktorú práve držíte v rukách, tieto príbehy neuverejním, pretože v “šiestich návykoch” popisujem konanie ako prostriedok k dosiahnutiu úspechu a v tomto titule sa jedná predovšetkým o konaní na základe našich rozhodnutí.

Odporúčam vám však, aby ste si knihu “6 návykov úspešných osobností” zaobstarali a prečítali si práve kapitolu o aktivite.

Lepšie tak potom pochopíte môj výklad konania v tejto knihe a pochopíte, prečo je konanie v živote nadmieru dôležité.

Prečo je konanie na základe našich rozhodnutí dôležité? Ako by povedal jeden z mojich dávnych manažérov

“To sú pekné tabuľky, ale čo takto niečo robiť?” Inými slovami, konaním dávate rozhodnutiu moc. Každé rozhodnutie je samo o sebe bezcenné a nemá žiadnu moc. Je nutné podotknúť, že vždy jednáme na základe našich rozhodnutí. Nech vo svojom živote spravíte čokoľvek, vždy ste sa tak rozhodli. Dovoľte mi vysvetliť to.

Ak sa niekto rozhodne postaviť dom a nepohne pre to ani prstom, tak sa vlastne nerozhodol postaviť dom.

Rozhodol sa ho nepostaviť. Ak sa niekto rozhodne stať sa úspešným športovcom a nespraví pre to nič, tak sa vlastne rozhodol stať sa neúspešným športovcom.

Takýto človek sa rozhodol nekonať.

Práve konanie udáva smer nášho života. Sylvester Stallone, jeden z mojich najobľúbenejších hercov, je úspešný herec preto, lebo sa pre to rozhodol a na základe tohto rozhodnutia aj konal. Písal scenáre, išiel do Hollywoodu, komunikoval s hercami, navštevoval herecké kurzy.

Študent, ktorý má titul, ho má preto, lebo sa preň rozhodol a na základe tohto rozhodnutia ďalej jednal. Učil sa, navštevoval prednášky, bral školu vážne.

Ja som napísal túto knihu, pretože som sa rozhodol ju napísať a podľa toho som konal. Napísal som si osnovu, robil si poznámky, rozprával som sa s ľuďmi o danej tématike.

A naopak?

Človek, ktorý je v dlhoch je v dlhoch preto, lebo sa rozhodol byť v dlhoch! Nech to je akokoľvek hrozné a opovážlivé, ale je to tak. Keď by sa rozhodol v dlhoch nebyť, pravdepodobne by robil kroky k tomu, aby sa oddlžoval. Jasné, mohol za neho rozhodnúť niekto iný. Možno niekomu ručil a ten daný človek to potom nesplácal a dotyčnému ostal dlh na krku. To je v poriadku, pretože on sa rozhodol ručiť kamarátovi, vedel, čo z toho môže vzniknúť a aj napriek tomu na základe tohto rozhodnutia jednal a ručil mu. Je to tak, môže za to on, rozhodol sa tak.

Viem, že to je trochu tvrdé, ale život je niekedy taký. Snáď najťažšie na živote je naučiť sa príjmať ťažké veci.

Aktivitou sa vyznačujú všetci úspešní ľudia planéty. Prečo myslíte, že títo ľudia úspech dosiahli? Jedine preto, že konali. Prečítal som množstvo životopisov od Nikola Teslu až po Steva Jobsa či Warrena Buffeta. Všetci títo ľudia mali jednu črtu spoločnú – dávali svojim rozhodnutiam moc vďaka konaniu.

Mnohým z vás možno napadnú ľudia, ktorí svoj úspech či majetok nedosiahli vlastným úsilím, ale existuje niekto taký? Pozrime sa na takú Paris Hilton. Narodila sa do zámožnej rodiny a zdedila stovky miliónov dolárov. Ak považujete za úspech mať na účte milióny dolárov, tak je podľa vás táto blonďatá slečna úspešná – ale len podľa vás.

Podľa nej však slovo úspech môže znamenať niečo úplne iné. Možno pre ňu úspech znamená byť hviezdou Hollywoodu, čím teda zďaleka nie je, a preto, aby ňou bola, musí skutočne niečo spraviť.

To niečo môže byť kľudne to, že príde na konkurz do filmu, alebo že bude chodiť do hereckej školy. Čiže aj ona sa musí rozhodnúť a na základe tohto rozhodnutia konať.

Navyše je tu jeden dôležitý fakt. Píšem o ňom aj v knihe “6 návykov úspešných osobností”.

Pre každého človeka znamená slovo úspech niečo iné.

Ak sa narodíte do finančne zabezpečenej rodiny, tak úspech pre vás nemusí znamenať zarobiť peniaze, ale povedzme sám dokázať niečo veľké.

Ak sa narodíte v chudobnej dedinke v Afrike, tak pre vás úspech môže znamenať napríklad to, že máte hrnček vody.

A niekto naopak považuje za úspech, keď z krčmy vylezie von triezvy.

Aj ľudia, ktorí zdedia finančné bohatstvo, sa musia rozhodnúť a na základe toho jednať, nech už sa jedná o udržanie majetku, ešte väčšieho zbohatnutia, alebo úplne odlišnej veci, ktorá s dedením nemá nič spoločného.

Dôležité je teda konať na základe svojho predošlého rozhodnutia. Už vieme, že konanie dáva rozhodnutiu moc. Ale ako sa prinútiť konať a neustrnúť na jednom mieste?

Jednoducho – vstaňte a konajte na základe vášho predošlého rozhodnutia bez akéhokoľvek rozmýšlania. Načo by ste aj rozmýšľali? To predsa pri konaní robiť netreba. Rozmýšľame len vtedy, keď sa rozhodujeme. Vtedy zvažujeme, čo spravíme, aké to bude mať následky, riziká a podobne. Keď sa už raz rozhodneme, tak jednoducho konajme.

Presne to vystihol Roman Hassmann, ktorý v jednej zo svojich prednášok povedal, že sa netreba nútiť cvičiť. Stačí jednoducho vstať a ísť. Nie je na tom nič zvláštne a na podivenie ani ťažké.

Samozrejme je dôležité, aby ste boli rozhodnutí pevne, ako ste sa dočítali v predošlej kapitole. Ak je vaše rozhodnutie pevné, nič vám nebráni v konaní.

Základ je teda po rozhodnutí konať. A práve to predstavuje pre ľudí ten najväčší problém a strach. Väčšina

ľudí nekoná. Alebo minimálne nekoná podľa svojho rozhodnutia. Môžete to vidieť na chlapcovi, ktorý je po uši zaľúbený do istej dievčiny a jediné, čo musí urobiť, je rozhodnúť sa a konať. Môžete to vidieť na nespokojnom zamestnancovi, ktorý je frustrovaný zo svojho šéfa a pracovnej náplne. Na žene, ktorú tyranizuje jej manžel. Na alkoholikovi, ktorý pije jednu fľašu od druhej a ničí si tak život.

Ak len mierne pootvoríte oči, zistíte, že ak by väčšina ľudí na svete konala na základe svojho predošlého pevného rozhodnutia, tak by ich život nabral úplne iný smer. Miesto toho však mnoho ľudí zostane dlhé roky – a niekedy aj celý život – na jednom mieste.

Kde je ten problém? Prečo teda väčšina ľudí nekoná?







NAJMOCNEJŠÍ NEPRIATEĽ

Problém je jeden a neustále ten istý. Strach. Ako ho prekonať?

Najdôležitejšie zo všetkého je uvedomiť si, čo to vlastne strach je. V podstate sa jedná o to, že uveríme fiktívnej predstave v našej hlave. To spôsobí negatívne pocity v našom tele, ktoré určite poznáte ako nepríjemný pocit v žalúdku. Následne túto predstavu začneme rozvíjať, čím jej dávame väčšiu moc a bojíme sa o to viac. To spôsobí to, že si uvedomíme, že to, ako sme na tom teraz, je vlastne vcelku ok.

A to je základná definícia nečinnosti.

Samozrejme, vytváranie si fiktívnych negatívnych predstáv nemáme v sebe od narodenia. Bohužiaľ je nám to od malička vštepované.

Zoberme si malé dieťa. To proste koná. Rozhodne sa, čo spraví a urobí to. Nevytvára si v hlave čudesné predstavy, ako to môže dopadnúť. Chytí sa horúcej žehličky, pretože sa tak rozhodne a urobí to okamžite.

Ale potom prídu rodičia a povedia: “Nerob to a tamto, lebo keď to spravíš, tak ťa zoberie čert do pekla.” Bu, bu, bu.

A tak si začneme vytvárať v hlave, čo všetko zlé sa môže stať, ak spravíme toto a tamto. A sme v tom. Jednoduchý príbeh, ktorý sa deje deň čo deň.

Môžeme to zmeniť?

Samozrejme! Začnite sa chovať opäť ako dieťa.

Prestaňte toľko rozmýšľať.

Dúfam, že viete ako to myslím. Nebol by som totiž rád, ak by ste sa hneď išli chytiť horúcej žehličky. Mal som skôr na mysli to, aby ste konali presne tak, ako deti. Aby ste konali na základe svojho rozhodnutia a činili tak hneď.

Rozmýšľať je potrebné vtedy, keď sa rozhodujete ako budete konať. Vtedy je treba zhodnotiť všetky fakty. Keď však už prídete k riešeniu a definitívne sa rozhodnete, tam rozmýšľanie končí a začína konanie.

Príbeh, ktorý by som vám teraz veľmi rád povedal, pochádza z môjho života. Vlastne sa to udialo len pred rokom.

Ako istotne viete, celý život som chcel podnikať. Nikdy som nevedel v čom. Nevedel som, čo by ma bavilo a v čom by som mohol vynikať. Jedného dňa som si sadol s mojim spoločníkom a rozhodli sme sa. Založíme firmu. Vlastne sme ani nevedeli, čo budeme robiť. Pamätám si, ako sme sa jednoducho odobrali do Bratislavy a založili s.r.o. Jednoducho sme konali. Do predmetov podnikania sme si dali všetko možné.

Postupom času sme sa vyprofilovali ako knižné vydavateľstvo s mnohými ďalšími projektami, ktoré prichádzali postupne. Urobili sme len to, že sme konali viac. Mali sme určené iba to, že nechceme byť zamestnancami a chceme podnikať, takže našim rozhodnutím bolo založenie si vlastnej firmy. Aj napriek tomu, že sme nevedeli, v čom chceme podnikať, založili sme firmu.

To však nie je všetko.

Ako sme tak pomaličky naberali smer, uvedomili sme si, že máme čo ľuďom povedať. V tej dobe sme už aj s našim teamom pravidelne prispievali článkami na náš web o osobnostnom a profesnom rozvoji www.thevision.sk.

Konkrétne mne sa písanie veľmi páčilo a tak som si jedného dňa povedal, že by bolo celkom dobré pripraviť internetový kurz pre ľudí, vďaka ktorému by sa niečomu priučili. Samozrejme som stál znovu pred tým istým problémom, ako keď sme zakladali firmu.

O čom ten kurz bude?

Mojim celoživotným snom bolo napísať knihu.

Bohužiaľ, chýbala jedna vec – obsah. Rozmýšľal som naozaj dlho. Niekoľko mesiacov.

Až som si v jednej knihe prečítal, že najlepšie pre spisovateľov, ktorí majú nejaký tvorivý blog, je sadnúť si a proste písať. Lenže problém bol v tom, že ja som nevedel, o čom mám písať. Nevedel som, čo vlastne chcem a dokážem ľudí naučiť. Odpoveď však mala prísť už o niekoľko dní.

Neustále som nad tým uvažoval. Pre niekoho je možno jednoduché proste si sadnúť a písať. Niekoľkokrát som si aj sadol za stôl s cieľom začať písať, ale hľadel som na monitor a nenapísal som ani čiarku.

Až som si jedného dňa uvedomil, že som si vždy len sadol k notebooku, ale nepísal som. Tak som sa rozhodol.

Sadnem a budem písať, čo mi napadne. A tak som aj spravil. Postupom chvíľ mi začali napadať myšlienky, až som dospel k nápadu, o čom budem písať.

Vzniklo celkom dosť materiálu, z ktorého som vytvoril svoju prvú knihu “6 návykov úspešných osobností”, ktorá dosiahla v mojej rodnej krajine (Slovenská republika) celkom výrazný úspech.

V tomto príbehu som vám povedal hneď o mojich dvoch splnených cieľoch, ktoré som dosiahol najmä vďaka tomu, že som proste konal na základe svojho predošlého rozhodnutia. Nič iné v tom nebolo.

To isté môžete spraviť aj vy. Všetko záleží len na tom, či využijete tri kroky k šťastnému a pokojnému životu:

 






Prijatie





Rozhodnutie





Konanie

 

Rovnako to je aj s vašimi cieľmi. Máte presne spísané to, čo chcete dosiahnuť? Ak áno, tak ste pravdepodobne rozhodnutí, že to chcete dosiahnuť. Inak by ste si to predsa nepísali. Keďže už máte ciele spísané, ste rozhodnutí a teraz už treba iba konať.

Máte spísané, aké kroky musíte spraviť, aby ste svoj cieľ dosiahli? Ak máte, tak ešte raz zvážte všetky vaše kroky a potom podľa nich konajte. Nerozmýšľajte, ale konajte.

Ak si myslíte, že o konaní napíšem niečo viac, tak ste na omyle. Nič viac totiž písať netreba. Jednoducho vstaňte a konajte na základe vášho rozhodnutia. Nezabudnite – nikdy svoje konanie neodkladajte, pretože zostanete na jednom mieste. Sú veci, ktoré za vás nikto nespraví a váš

úspech, šťastný a pokojný život alebo lásku a pokoj si musíte vydobyť sami. Nejde to nijak inak, než konaním.

Konajte!







KNIHA KONČÍ – VY ZAČÍNATE!

Mojím zámerom v celej tejto knihe nebolo predstaviť vám šokujúce novinky, ako žiť šťastný a pokojný život. Nechcel som napísať univerzálny návod na život, pretože to ani nejde.

Cieľom tejto knihy nikdy nebolo to, aby som zmietol zo stola všetky odporúčania ostatných autorov o spokojnom živote.

V žiadnom prípade nehovorím, že 3 kroky sú jediná možnosť, ako žiť šťastne a pokojne. Práve naopak.

Cieľom bolo, aby som všetkým čitateľom predstavil ďalšiu možnosť, ako môžu svoj život žiť šťastne a pokojne. Ak vám nejaké moje odporúčanie, ktoré nájdete v tejto knihe, nebude sedieť, neznamená to, že ho musíte okamžite zavrhnúť.

Môžete ho skombinovať s niečim, čo vám sedí viac. Môžete si ho prispôsobiť podľa seba.

Je to váš život. Nediktujem ľuďom, ako majú žiť. Snažím sa im poradiť, ako môžu žiť lepšie. Čím viac odporúčaní, skúseností či techník bude človek mať, môže si z toho všetkého vytiahnuť to, čo mu vyhovuje. Preto túto knihu, priatelia, berte ako ďalšie z mnohých odporúčaní, ktoré poznáte, či ku ktorým sa ešte len dostanete. Neprestávajte sa ďalej vzdelávať a hľadajte ďalšie spôsoby, ktoré vám pomôžu žiť šťastnejšie a pokojnejšie.

3 kroky mi priniesli okrem pokoja v mojom živote aj systém, ako riešiť problémy či nečakané situácie. Je to pre mňa dokonalý nástroj, ako docieliť svoje ciele. Samozrejme, samotné prečítanie tejto knihy vám nič neprinesie. Je potrebné (a to hovorím v každej svoje knihe či blogu) neustále sa vzdelávať a robiť si vlastný názor. Spojte všetky poznatky ako puzzle, až kým z nich nevytvoríte vlastný obraz svojho úspešného života.

Niekomu z tejto knihy pomôže len časť o prijatí, inému zas o rozhodovaní a ďalšiemu možno najväčšie poznatky poskytne časť o konaní. Jednoducho, každý potrebuje niečo iné a to je v poriadku. Preto odporúčam každému z vás, aby ste si podstatné myšlienky z tejto knihy podčiarkovali a zvýrazňovali. Nebojte sa do knihy písať a robiť si poznámky. Prípadné otázky či nezrovnalosti, ktoré vám napadnú, mi môžete zaslať na mail

blazo.tomas@thevision.sk alebo

tomasblazo@tomasblazo.com.

Budem veľmi rád, ak s vami, mojimi vernými čitateľmi, budem ďalej komunikovať a objasňovať vám myšlienky, ktoré sú v tejto knihe obsiahnuté a tiež ak mi napíšete vaše skúsenosti s tromi krokmi.

3 kroky k šťastnému a pokojnému životu som použil, keď som vo svojom živote prežíval neľahké chvíľe. Samozrejme, najprv som nevedel o žiadnych krokoch. Postupne som prišiel na to, že to, čo prišlo, musím prijať, potom sa rozhodnúť a konať. Až neskôr som si uvedomil, že tieto poznatky môžem spojiť do troch krokov a keď som o tom začal hovoriť svojim známym, začali to praktizovať a do-siahli vďaka tomu šťastie a pokoj. Až neskôr som sa rozhodol napísať o troch krokoch knihu.

Zvlášť musím poďakovať môjmu blízkemu priateľovi Ondrejovi Hromadovi, ktorý ma na myšlienku troch krokov priviedol a s ktorým sme mnoho hodín preberali túto techniku pre šťastný a pokojný život.

Neustále majte na pamäti, že všetko, čo sa vám stane, môžete vyriešiť pomocou 3 krokov, nech to je akokoľvek vážna či negatívna situácia.

Nehovorím, že to pôjde ľahko. Bude to vyžadovať váš neochvejný fokus a odvahu riadiť sa podľa tejto knihy práve vtedy, keď sa práve nebudete cítiť najlepšie. Po istom čase si však z toho vypestujete zvyk a automaticky sa podľa 3 krokov naučíte žiť.

Meniť svoje zvyky nie je jednoduché a musíte si uvedomiť, že človek, akým ste teraz, sa formoval dlhé roky. Ak sa chcete preprogramovať a zmeniť svoje doterajšie zvyky, bude to vyžadovať veľkú snahu. Každopádne to zvládnete.

Zapamatajte si:

Kaidy skor & neskér zaéne svoje rozhodnutia analyzovat. A prave z
tychto analyz vznikajd rézne dohady, intrigy, hédky alebo pochvaly,
Gismevy & priatelstva.

Rozhodovanie je vyber uritej alternativy.

Rozhodnutie, pred ktorm stojite, moze byt z pohladu iného
&loveka jednoduché. Z vésho 7 to tak byt nemust.

Vypodujte si rady od svojich znamych a berte ich na vedomie. V
#adnom pripade viak nedovolte rozhodniit niekoho iného za vés.

Vidy sa rozhoduite hlavne na ziklade faktov.

Je podra vés rozhodny Donald Trump? Bill Gates? Warren Buffet?
Mark Zuckerberg?

Nase rozhodnutie musi byt pevné, inak to nie je rozhodnutie.
Neschopnost rozhodnit sa znamend neéinnost.

Nedinnost znamend tipadok. Kde je tipadok, tam je netispech.
Rozhodniit sa znamend rést. Kde je rast, tam je napredovanie. Kde
je napredovanie, tam je tispech.

To, 7e sa rozhodnete, ovplyvi celi situdciu. Ci je rozhodnutie
sprévne alebo nespravne nikto vopred nevie.

Dolezité su tri kroky:

—  Prijmite aktualnu situéciu.

~ Rozhodnite sa, éo budete robit a ako zareagujete? Nikto
dopredu nevie, & je jeho rozhodnutie sprévne aleboa to bez
toho, aby ste rozmyslali nad tym, & je vase rozhodnutie
dobré alebo z1é.

~ Konajte na zéklade visho rozhodnutia a svoje rozhodnutie
za pochodu nemeiite.

Zapamatajte si:

~ Mat kontrolu nad svojimi rozhodnutiami je umenie. Ak viak toto
umenie ovlidnete — a verte mi, Ze sa to di -, tak ste vyhrali jeden
obrovsky Zivotny boj, ktory bohu#ial 95% fudi prehrava.

— Aksacitime zle, je to len nasa volba. Ak sa citime dobre, rovnako je
to len nasa volba. Pre tieto pocity sme sa rozhodli.

~ Negativne pocity sa objavuj spravidla vtedy, ak odmietame uréiti
situfciu. Ak sa nauéime prijimat situdcie, ktoré sa v nasich Zivotoch
objavuj, tak sa negativnych pocitov dokazeme zbavit.

~ 7o svojho slovnika vymaiite slovo “keby”. Zatial sa ned cestovat v
ése. Ak by to lo, toto slovicko by bolo v nasich Zivotoch
opodstatnené.

Tri kroky k $tastnému a pokojnému Zivotu si:
1) Prijatie
2) Rozhodnutie

3) Konanie

Zapamatajte si:

~ Uspeéni Tudia slovo “keby” nepouzivajt
~ Slovo “keby” je synonymum pre odmietanie reality

— Slovo “keby” prestanete poufivat tak, 7e sa neho zaénete najviac
fixovat. Tak si v podvedom vytvorite akysi filter a vedome toto
slovo prestanete pouzivat.

Zapamatajte si:

~ Odmietanie vlastnej reality /Zitie vo svete “Keby.”/ ma velmi
negativne dopady na nds, ale aj na vetkych Iudi v nasom okoli.

— ZavSetko, ¢o sa v nasich Zivotoch deje, méZeme my sami. Mozeme
za vietko dobré, aj za vietko zlé.

~ To, % prijmeme urditi negativnu situdciu, zistime tak, Ze
prestaneme citif nenavist a hnev. Prestaneme obvifiovat Fudi
naokolo. Jednoducho sa dand situcia stane nasou siéastou.

~ Zésadn4 vec je akikolvek situdciu prijat, rozhodnit sa a podla
rozhodnutia dalej konat.

~ Aplikovanim troch krokov dokéZete vylietit seba, ale aj svoje okolie.

Zapamatajte si:

~ Nespokojnost'sa z nésho Zivota vymazat neds. Niekedy jednoducho
nastane aspori maliéka chvilka, kedy sme nespokojni. Je to stcast
Fivota.

~ NaSim ciefom nie je eliminovanie nespokojnosti, ale rozoznanie
toho, kedy sme nespokojni.

~  Nespokojnost nie je z14. Ukazuje ném, & ideme spravnym smerom.

- Dajte si otazky:
1) Prefo som nespokojng?

2) Ako to dokazem vyriesit?

Zapamitajte si:

~ Nikdy neodmietajte svoju realitu. Prijmite ju, zmierte sa s fiou.

~ Ak viete, o odmietate, tak je vaSou ilohou prijat to.

~ Neniéte sami seba, svoju budiicnost aj pritomnost tym, 7e
nechcete prijat veci, ktoré sa stali v minulosti. Nechajte to tak.
Prijmite to. A viete pre€o? PretoZe nemite stroj éasu.

— Odmietanie reality moze sposobit, Ze na sklonku Zivota si
uvedomite, Ze cely vas Zivot ste mali Zit inak.

~ Jediné, & uréuje vasu budiicnost, je vasa pritomnost. A éo uruje
vasu minulost? Predsa vasa pritomnost.

~ Majte na pamiti, Ze minulost sa u stala a nikdy viac sa neodstane
aze budtcnost este stile neexistuje — tvorite i ju teraz.

~ Prijmite situdciu takd, aké je a podniknite kroky k tomu, aby ste
tito situdciu vyriesili - nie zmenili.
~ Nervozita je nepriatel.

— Je déle#ité prijat zodpovednost za cely svoj Zivot, nie len za to, ¢
chete.

~ Prijatie je nadej na lepsi svet.

~ Nejde prijat realitu a st zéroveis proti sebe a svojim
presvedéeniam.

~ Negativnych névykov sa zbavite jednoducho tak, 7 sa budete
snait nahradzat ich novymi zvykmi.

~ Ciefom je naudit sa prijimat realitu takd, aké je, s problémami &
bez nich. Dobri & z14. Pozitivnu & negativnu.






